**ދިވެހިރާއްޖޭގެ މާލީ އަދި އިޤްތިޞާދީ ތަސައްވުރު**

**2009 އިން 2013 އަށް**

1. ބަޔާނުގެ ޚުލާސާ

މިބަޔާނަކީ މިނިމޭ 2010 ވަނަ އަހަރުގެ މާލީ އަދި އިޤްތިޞާދީ ހާލަތުގެ މައްޗަށާއި، ކުރިއަށް އޮތް 3 އަހަރު ދުވަހުގެ އިޤްތިޞާދީ ތަސައްވަރުގެ މައްޗަށް އަލިއަޅުވައިދޭ ބަޔާނެކެވެ. މިބަޔާނުގައި ބަލައިލެވިފައިވާ މައިގަނޑު ބައިތަކަކީ ރާއްޖޭގެ އުފެއްދުންތެރިކަމާއި ސަރުކާރުގެ ފިސްކަލް ޕޮލިސީއާއި އޭގެ ބައިތަކެވެ.

މިހިނގާ 2010 ވަނަ އަހަރު ރާއްޖޭގެ އުފެއްދުންތެރިކަން ނުވަތަ ރިއަލް ޖީ.ޑީ.ޕީ. އަކީ 10,898.6 މިލިޔަން ރުފިޔާއެވެ. ރިއަލް ޖީ.ޑީ.ޕީ.ގެ ނިސްބަތުން ބަލާނަމަ މިއީ 4.8 އިންސައްތައިގެ ކުރިއެރުމެކެވެ. 2011 އިން 2013 އަށް ބަލާއިރު ރިއަލް ޖީ.ޑީ.ޕީ.ގެ ގޮތުގައި އަންދާޒާ ކުރެވެނީ އެވަރެޖުގޮތެއްގައި އަހަރަކު 11,750 މިލިއަން ރުފިޔާއެވެ. ރިއަލް ޖީ.ޑީ.ޕީ.އަށް ބަލާނަމަ މިއީ އެވަރެޖު ގޮތެއްގައި އަހަރަކު 3.8 އިންސައްތައިގެ ކުރިއެރުމެކެވެ. ޖީ.ޑީ.ޕީ.ގެ މައިގަނޑު ބައިތަކަށް ބަލާއިރު، މަސްވެރިކަން ފިޔަވައި އެހެނިހެން ދާއިރާތަކަށް އައިސްފައިވަނީ ކުރިއެރުމެވެ. މަސްވެރިކަމުގެ ދާއިރާ 5.8 އިންސައްތަ ދަށަށް ގޮސްފައިވާއިރު، ފަތުރުވެރިކަމުގެ ދާއިރާ 14.4 އިންސައްތަ ކުރިއަރާފައިވެއެވެ. މީގެ އިތުރުން ކޮންސްޓްރަކްޝަންއާއި ވިޔަފާރިއާއި ދަތުރުފަތުރުގެ ދާއިރާއަކީ ފާހަގަކުރެވޭ މިންގަނޑަކަށް ކުރިއަރާފައިވާ ދާއިރާތަކެވެ.

ދައުލަތުގެ އާމްދަނީއަށް ބަލާއިރު 2010 ވަނަ އަހަރަށް ފުރަތަމަ ލަފާކުރެވުނީ 6,840.3 މިލިއަން ރުފިޔާއެވެ. ނަމަވެސް އާމްދަނީ ހޯދުމުގެ ގޮތުން ތަންފީޒުކުރެވެންޖެހޭ ދެ ޓެކްސްކަމުގައިވާ ވިޔަފާރީގެ ފައިދާއިން ނަގާ ޓެކްސްއާއި ފަތުރުވެރި ކަމުގެ ދާއިރާއިން ނެގޭ ޖީ.އެސް.ޓީ. ތަންފީޒުކުރުން ލަސްވެފައިވާތީ އަހަރު ނިމޭއިރު ދައުލަތަށް އާމްދަނީގެ ގޮތުގައި ލިބޭނެކަމަށް ފެންނަނީ 6,087.9 މިލިއަން ރުފިޔާއެވެ. 2011 ވަނަ އަހަރަށް ބަލާއިރު ދައުލަތުގެ އާމްދަނީގެ ގޮތުގައި 8,761.8 މިލިއަން ރުފިޔާ ލިބޭނެކަމަށް ލަފާކުރެވެއެވެ. މިކުރިއެރުމުގެ ތެރެއިން ބޮޑު ބައެއް ޙިއްސާކުރަނީ ކުރީންވެސް ހުށަހެޅިފައިވާ ވިޔަފާރީގެ ފައިދާއިން ނަގާ ޓެކްސްއާއި، ފަތުރުވެރި ކަމުގެ ދާއިރާއިން ނެގޭ ޖީ.އެސް.ޓީ. އެވެ. އަދި މީގެ އިތުރުން ޓުއަރިސްޓު ރިސޯޓުތަކުގެ މުއްދަތު އިތުރުކުރުމުގެ ސަބަބުން އިތުރުވާ އާމްދަނީ އަކީ ފާހަގަކޮށްލުން މުޙިންމު ބައެކެވެ.

ކުރިއަށް އޮތް އަހަރުތަކުގެ ދައުލަތުގެ ބަޖެޓު އެކުލަވާލެވިފައިވަނީ މެދު ރާސްތާގެ ތަރައްޤީއަށްޓަކައި ކުރެވިފައިވާ ޕްލޭންތަކުގެ މައްޗަށް ބިނާކޮށެވެ. ބަޖެޓުގެ މައިގަނޑު އަމާޒަކީ ދައުލަތުން ކުރާ ހޭދައަކީ ލިބޭ އާމްދަނީގެ މައްޗަށް ބިނާކުރުމާއި އެކު ދެމެހެއްޓެނިވި މިންގަނޑެއްގެ ތެރޭގައި ދައުލަތުގެ ދަރަނި ހިފެހެއްޓުމެވެ. ޖީ.ޑީ.ޕީ. ގެ ނިސްބަތުން ބަލާއިރު 2010 ވަނަ އަހަރު ޑެފިސިޓް ހުންނާނެކަމަށް މިހާރު އަންދާޒާކުރެވެނީ 16.4 އިންސައްތައިގައެވެ. 2011 ވަނަ އަހަރުގެ އަމާޒަކީ މިއަދަދު 15.3 އިންސައްތައަށް ގެނައުމެވެ. އަދި މެދުރާސްތާގައި ޑެފިސިޓުގެ ނިސްބަތް ޖީ.ޑީ.ޕީ.އާއި އަޅާކިޔާއިރު 5 އިންސައްތައިގެ ތެރެއަށް ގެނައުމެވެ. 2011 ވަނަ އަހަރަށް ހުށަހެޅިފައިވާ ބަޖެޓުގެ ޑެފިސިޓު ފޫބެއްދުމަށް ހަމަޖެހިފައިވަނީ ބޭރުގެ ފަރާތްތަކުން ލިބޭ ލޯނާއި ހިލޭ އެހީގެ އިތުރުން، ޕްރައިވަޓައިޒޭޝަނުން ހޯދޭ 1,475 މިލިއަން ރުފިޔާއާއި ޓްރެޜަރީ ބިލު ވިއްކައިގެން ހޯދޭ 1,355 މިލިއަން ރުފިޔާއިންނެވެ.

މިބަޔާނާއި އެކުގައި ހުށަހެޅޭ ބަޖެޓު މައިގަނޑު ގޮތެއްގައި 5 ދައިރާއަކަށް ބަހާލެވިފައިވާނެއެވެ. އެއީ އަސާސީ އަމާޒުތަކާއި، ހެޔޮވެރިކަމެއް ޤާއިމްކުރުމާއި، އިޖުތިމާޢީ އިންސާފު ދެމެހެއްޓުމާއި، އިޤްތިޞާދީ ތަރައްޤީ ހޯދުމާއި، އެހެނިހެން ތަރައްޤީގެ ދާއިރާތަކެވެ. ދައުލަތުގެ ޚަރަދުތައް ބެހިފައިވާ ގޮތުގެ މައްޗަށް ބަލާއިރު ކެޕިޓަލް އިންވެސްޓްމަންޓަށް ހޭދަކުރެވެނީ ޖުމްލަ ބަޖެޓުގެ 21 އިންސައްތައެވެ. ނަމަވެސް ހިންގުމުގެ ޚަރަދު ކުޑަކުރެވި ކެޕިޓަލް އިންވެސްޓްމަންޓަށް ކުރެވޭ ޚަރަދު އިތުރު ނުކުރެވޭނަމަ މުސްތަޤުބަލުގައި މިކަމުގެ ނޭދެވޭ އަސަރު މުޅި ޤައުމަށް ފޯރާނެއެވެ. ހިންގުމުގެ ޚަރަދުގެ ތެރެއިން 49 އިންސައްތައަކީ އުޖޫރައެވެ. މުވައްޒަފުންނަށް ދެވޭ އިންޝުއަރަންސްގެ ޚަރަދު ހިމަނައިފިނަމަ، ދައުލަތުގެ ބަޖެޓުގެ ½ ހޭދަވަނީ މުވައްޒަފުންގެ މައްޗަށެވެ.

ވޭތުވެދިޔަ އަހަރުތަކަށް ބަލާއިރު ދައުލަތުން ކުރެވޭ ހޭދަ ލިބިފައިވާ އާމްދަނީއަށް ވުރެ ދަށުގައި ހިފެހެއްޓިފައިވަނީ ވަރަށް މަދު އަހަރެއްގައެވެ. މީގެ ސަބަބުން ދައުލަތުގެ ޚަރަދުގެ ތެރޭގައި ދަރަނި ޚަލާސްކުރުމަށް ކުރެވޭ ހޭދައަކީ މުޙިންމު ބައެކެވެ. ކުރިއަށް އޮތް 3 އަހަރަށް ބަލާއިރު ބޭރުގެ ދަރަނި ޚަލާސްކުރުމަށް ކުރެވޭ ހޭދަ އަހަރުން އަހަރަށް ދަށްވާނެއެވެ. ނަމަވެސް ޑޮމެސްޓިކް ދަރަނީގެ ގޮތުގައި 2009 ޑިސެމްބަރުގެ ކުރިން ފައިސާ ޗާޕުކުރެވިގެން އެމް.އެމް.އޭ. އިން ދޫކޮށްފައިވާ 3,806 މިލިއަން ރުފިޔާ އަހަރުތަކަކަށް ބަހާލައިގެން ދައްކާ ޚަލާސްކުރުމަށް ސަރުކާރުން އެއްބަސްވެފައިވުމުން ޑޮމެސްޓިކް ދަރަނި އަދާކުރުން ވަނީ މަތިވެފައެވެ.

1. ޤައުމީ އުފެއްދުންތެރިކަމުގެ މިންގަނޑު

ޤައުމީ އުފެއްދުންތެރިކަމުގެ މިންގަނޑު/ގްރޮސް ޑޮމެސްޓިކް ޕްރޮޑަކްޓް (ޖީ.ޑީ.ޕީ) އަކީ ޤައުމެއްގައި އުފެއްދޭތަކެއްޗާއި ދެވޭ ޚިދުމަތްތަކުގެ އަގަށް އިތުރުވިވަރެވެ. ޖީ.ޑީ.ޕީއަކީ ޤައުމެއް ކުރިއަރާ މިންވަރު ދެނެގަންނަން އެންމެ އާއްމުގޮތެއްގައި ބޭނުންކުރާ އެއް އިންޑިކޭޓަރއެވެ. ޖީ.ޑީ.ޕީ ދެގޮތަކަށް ދެއްކިދާނެއެވެ. އެއްގޮތަކީ ނޮމިނަލް ޖީ.ޑީ.ޕީ ނުވަތަ ޖީ.ޑީޕީ އެއަހަރެއްގެ އަގުންނެވެ. ދެވަނަގޮތަކީ ރިއަލް ޖީ.ޑީ.ޕީ ނުވަތަ ޖީ.ޑީ.ޕީ ދާއިމީ އަގުންނެވެ. މިގޮތުން ދިވެހިރާއްޖޭގެ ރިއަލް ޖީ.ޑީ.ޕީ މިހާރު ހެދެނީ 1995 ގެ ދާއިމީ އަގުންނެވެ.

2.1 ނޮމިނަލް ޖީ.ޑީ.ޕީ ( އެއަހަރެއްގެ އަގުން )

ނޮމިނަލް ޖީ.ޑީ.ޕީ. ގައި އުފެއްދުންތެރިކަމުގެ އިތުރުން މުދަލާއި ޚިދުމަތުގެ އަގަށް އަންނަ ބަދަލުތައް ހިމެނެއެވެ. ރިއަލް ޖީ.ޑީ.ޕީ 2010 ވަނަ އަހަރު 4.8 އިންސައްތަ ކުރިއަރާނެ ކަމަށް ލަފާކުރެވިފައިވާއިރު މުދަލާއި ޚިދުމަތުގެ އަގުތައް (އިންފްލޭޝަން) 5.5 އިންސައްތަ ބޮޑުވާނޭކަމަށް އަންދާޒާކުރެވޭތީއާއި ދިވެހިރާއްޖޭގެ އުފެއްދުންތަކުގެ އަގުތަކަށް އަންނަ ބަދަލުގެ ސަބަބުން، ނޮމިނަލް ޖީ.ޑީ.ޕީ 12.2 އިންސައްތަ މައްޗަށް ދާނޭކަމަށް އަންދާޒާކުރެވެއެވެ. މިގޮތުން 2010 ވަނަ އަހަރަށް ނޮމިނަލް ޖީ.ޑީ.ޕީ އަންދާޒާކުރެވިފައި ވަނީ 18,941 މިލިއަން ރުފިޔާއެވެ. އަދި 2011 ވަނަ އަހަރަށް ބަލާއިރު، ނޮމިނަލް ޖީ.ޑީ.ޕީ. 12.4 އިންސައްތަ، 2012 ގައި 11.3 އިންސައްތަ އަދި 2013 ގައި 11.4 އިންސައްތަ އިތުރުވާނެކަމަށް ލަފާކުރެވެއެވެ.

**ޗާޓު 1: ރިއަލް ޖީ.ޑީ.ޕީ އާއި ނޮމިނަލް ޖީ.ޑީ.ޕީ، 2005 – 1320**

2.2 ރިއަލް ޖީ.ޑީ.ޕީ ( 1995 ގެ ދާއިމީ އަގުން )

ރިއަލް ޖީ.ޑީ.ޕީ. އެކުލަވާލެވެނީ މުދަލާއި ޚިދުމަތުގެ އަގުތަކަށް އަންނަ ބަދަލުތައް ނުހިމަނާ ކަމުން ޤައުމެއްގެ އުފެއްދުންތެރިކަން ކުރިއަރާ މިންވަރު ދެނެގަނެވޭނީ ރިއަލް ޖީ.ޑީ.ޕީ އިންނެވެ. މިގޮތުން ނޮމިނަލް ޖީ.ޑީ.ޕީ އާއި ރިއަލް ޖީ.ޑީ.ޕީ ގެ ފަރަގަކީ ހަމައެކަނި އަގުތަކަށް އަންނަ ބަދަލުތަކުގެ ސަބަބުން އުފެއްދުންތެރިކަމަށް އަންނަބަދަލުތަކެވެ.

2001 ވަނަ އަހަރުން ފެށިގެން ދިވެހިރާއްޖޭގެ އިޤްތިޞާދު ކުރިއަރަމުން އައި ބާރުމިނަށް ލޮޅުމެއް އައީ 2004 ގެ ޑިސެމްބަރ މަހު ދިމާވި ސުނާމީ ކާރިސާގެ ސަބަބުންނެވެ. މިގޮތުން 2005 ވަނަ އަހަރު ދިވެހިރާއްޖޭގެ ޤައުމީ އުފެއްދުންތެރިކަން ކުރިއަރާ މިންވަރު 4.6 އިންސައްތައަށް ދަށަށް ދިޔައެވެ. ނަމަވެސް 2006 ވަނަ އަހަރު މައިގަނޑުގޮތެއްގައި އާރާސްތުކުރުމާއި އިމާރާތްކުރުމުގެ ދާއިރާ ކުރިއެރުމާއި ފަތުރުވެރިކަމުގެ ދުވެލި ރަނގަޅުވުމުގެ ސަބަބުން ޤައުމީ އުފެއްދުންތެރިކަން 18 އިންސައްތައިން ކުރިއެރިއެވެ. ނަމަވެސް 2008 ވަނަ އަހަރުގެ ތެރޭގައި ދުނިޔެއަށް ދިމާވި އިޤްތިޞާދީ މައްސަލަތަކުގެ ސަބަބުން ލިބެން ފެށި ހީނަރުކަމުގެ އަސަރު ރާއްޖެއަށް ފޯރައި 2009 ވަނަ އަހަރު ދިވެހިރާއްޖޭގެ އިޤްތިޞާދު 2.3 އިންސައްތަ ދަށަށް ދިޔައެވެ.

2010 ވަނަ އަހަރު ދިވެހިރާއްޖޭގެ ޖީ.ޑީ.ޕީ އަށް އަސަރު ކުރާ މުހިންމު ތަފާސް ހިސާބުތަކަށް ބަލާއިރު ބައެއް ދާއިރާތަކުން މިހާތަނަށް ލިބިފައިވާ ކުރިއެރުމުގެ ސަބަބުންނާއި ދުނިޔޭގެ އިޤްތިޞާދު މަޑުމަޑުން ކުރިއަށް ދާކަމުގެ ނިޝާންތައް ފެންނަމުން ދާތީވެ، މިވަގުތަށް އަންދާޒާ ކުރެވެނީ ، މިއަހަރު ޤައުމީ އުފެއްދުންތެރިކަމުގެ މިންވަރަށް 4.8 އިންސައްތައިގެ ކުރިއެރުމެއް ލިބޭނެ ކަމަށެވެ. 2010 ވަނަ އަހަރު ޤައުމީ އުފެއްދުންތެރިކަމުގެ އަންދާޒާއަކީ 10,899 މިލިއަން ރުފިޔާއެވެ. އަދި 2011 ވަނަ އަހަރު އިޤްތިޞާދީ ދުވެލި 4 އިންސައްތަ އިތުރުވާނެކަމަށް ލަފާކުރެވެއެވެ. މެދުރާސްތާއަށް ބަލާއިރު، 2012 ވަނަ އަހަރު ރާއްޖޭގެ އިޤްތިޞާދު 3.6 އިންސައްތަ އަދި 2013 ވަނަ އަހަރު 3.8 އިންސައްތަ ކުރިއަރާނެކަމަށް ލަފާކުރެވެއެވެ.

**ޗާޓު 2: ޤައުމީ އުފެއްދުންތެރިކަން ކުރިއަރާ މިންވަރު، 2005 – 2013**

ރިއަލް ޖީ.ޑީ.ޕީ.ގެ މުހިއްމު އެކިއެކި އިޤްތިޞާދީ ބައިތަކަށް މިހާރު އައިސްފައިވާ ބަދަލާއި، ކުރިއަށް އޮތްތަނުގައި އަންނާނެކަމަށް ލަފާކުރެވޭ ބަދަލުތައް ތިރީގައި އެވަނީއެވެ.

2.3 މަސްވެރިކަން

2010 ވަނަ އަހަރުގެ ފުރަތަމަ 8 މަސްދުވަހު ބޭނުނު މަހުގެ އަދަދު، 2009 ވަނަ އަހަރުގެ ފުރަތަމަ 8 މަސްދުވަހާއި އަޅާ ބަލާއިރު ވަނީ 28 އިންސައްތަ ދަށްވެފައެވެ. އަދި އަހަރުގެ މިހާތަނަށް އެވަރޭޖް ގޮތެއްގައި މަހެއްގެ މައްޗަށް ބާނާފައި ވަނީ 6,800 މެޓްރިކް ޓަނުގެ މަހެވެ. މިތަފާސް ހިސާބުތަކަށް ބުރަވެ މިވަގުތައް އަންދާޒާ ކުރެވެނީ ވޭތުވެ ދިޔަ 4 އަހަރެކޭވެސް އެއްފަދައިން، މި އަހަރުވެސް މަސްވެރިކަމުގެ އުފެއްދުންތެރިކަން ދަށަށް ދާނެ ކަމަށެވެ. މި ގޮތުން ލަފާ ކުރެވެނީ 2009 ވަނަ އަހަރު 374 މިލިއަނުގައި ހުރި އުފެއްދުންތެރިކަން 2010 ވަނަ އަހަރު ނިމޭއިރު 352.5 މިލިއަން ރުފިޔާއާއި ހަމައަށް ދަށްވާނެ ކަމުގައެވެ. އެއީ 5.8 އިންސައްތައިގެ ދަށްވުމެކެވެ. އަދި މިދާއިރާއިން އިޤްތިޞާދަށްކުރާ ޙިއްސާ 3.6 އިން 3.2 އިންސައްތައަށް ދަށަށް ދާނެ ކަމަށް ވެސް ލަފާ ކުރެވެއެވެ.

2011 ވަނަ އަހަރަށް ބަލާއިރު، މަސްވެރިކަމުގެ ސިނާއަތު 4.6 އިންސައްތަ ދަށަށް ދާނެކަމަށް ލަފާކުރެވެއެވެ. އަދި މީގެ އިތުރުން، 2012 އާއި 2013 ގައިވެސް މަސްވެރިކަމުގެ ސިނާއަތު 1.9 އިންސައްތަ ދަށަށް ދާނެކަމަށް ލަފާކުރެވެއެވެ. މަސްވެރިކަމުގެ ސިނާއަތަށް ވޭތުވެދިޔަ 7 އަހަރުވެސް އެއްވެސް ކުރިއެރުމެއް ނުލިބި ދަށަށް ދިއުމާއި، އަދި ކުރިމަގުގައިވެސް މިސިނާއަތު ކުރިއަރާނެކަމަށް ލަފާނުކުރެވޭތީ، މިސިނާއަތުގެ ސިޔާސަތުތައް ބަދަލުކޮށް، މިހާރަށްވުރެ ހަރުދަނާކުރުމަކީ ވަރަށްވެސް މުޙިންމުކަމެކެވެ.

2.4 ތަކެތި އުފެއްދުން

ތަކެތި އުފެއްދުމުގެބައިގައި ހިމެނެނީ މަހުން އެކިބާވަތްތައް އުފެއްދުމާއި، ކާތަކެތީގެ އެކިބާވަތްތައް އުފެއްދުމާއި، ތައްޔާރީބުއިންތައް ތައްޔާރުކުރުމާއި، އަންނައުނުގެ ބާވަތްތައް ފެހުމާއި، ލަކުޑިން ފަރުނީޗަރފަދަ ތަކެތިހެދުމާއި ސިމެންތިން ތަކެތިއުފެއްދުމާއި އޮޑިދޯނިފަހަރު ބަނުމާއި، ޕްރިންޓްކުރުން ފަދަކަންކަމެވެ. މިބައިގެ ބޮޑުބައެއް ހިއްސާކުރަނީ މަހުގެ ބާވަތްތަކުގެ އުފެއްދުންތެރިކަމާއި ސިމެންތިން ގާފަދަ ތަކެތި އުފެއްދުމެވެ.

ތަކެތި އުފެއްދުމުގެ ދާއިރާއިން 2010 ވަނަ އަހަރަށް ޖީ.ޑީ.ޕީއަށް ހިއްސާކުރީ 703 މިލިއަން ރުފިޔާ އެވެ. މިއީ 2009 ވަނަ އަހަރާއި އަޅާބަލާއިރު 1.3 އިންސައްތަ މަތީ އަދަދެކެވެ. 2010 ވަނަ އަހަރު މަހުގެބާވަތްތައް އުފެއްދޭނެމިންވަރު 2009 ވަނަ އަހަރާއި އަޅާބަލާއިރު 1.0 އިންސައްތަ ދަށްވާނެކަމަށް އަންދާޒާކުރެވެއެވެ. މިއީ މަސްބޭނޭ މިންވަރު ދަށްވުމާގުޅިގެން މި ދާއިރާއަށް އައި ދަށްވުމެކެވެ. ނަމަވެސް އިމާރާތްކުރުމުގެ ދާއިރާ 2.6 އިންސައްތަ މަތިވުމުގެ ސަބަބުން އެއާއި ގުޅުންހުރި އުފެއްދުންތެރިކަމުގެ ބައިތައް ކަމަށްވާ ސިމެންތިން ތަކެތި އުފެއްދުން 2.6 އިންސައްތަ މަތިވުމާއި ލަކުޑިން ފަރުނީޗަރުފަދަ ތަކެތި ހެދުން 0.9 އިންސައްތަ މަތިވާނެކަމަށް އަންދާޒާކުރެވެއެވެ.

2.5 އިމާރާތްކުރުން

2009 ވަނަ އަހަރުގެ މިބައިގެ އަންދާޒާއަކީ 496 މިލިއަން ރުފިޔާއެވެ. މިއީ 2008 ވަނަ އަހަރު މިބައިގެ އަންދާޒާ ކަމަށްވާ 701 މިލިއަން ރުފިޔާއާއި އަޅާބަލާއިރު 29 އިންސައްތަ ދަށްއަދަދެކެވެ. 2010 ވަނަ އަހަރު ދުނިޔޭގެ އިގްތިސާދު މަޑު މަޑުން ކުރިއަށް ދާކަމުގެ ނިޝާންތައް ފެނުމާއި، ސަރުކާރުގެ މައިގަނޑު ސިޔާސަތުތައް ތަންފީޒުވަމުން ދިޔަކަމުން، މިދާއިރަގެ ކުރިއެރުން 2.6 އިންސައްތަ މަތިވާނެކަމަށް އަންދާޒާކުރެވިފައިވެއެވެ.

2010 ވަނަ އަހަރު އިމާރާތްކުރުމުގެ ދާއިރާގައި ބޭނުންކުރެވޭ ތަކެތި އިމްޕޯޓްކުރެވޭ މިންވަރު ކުރީ އަހަރާއި އަޅާބަލާއިރު ނިސްބަތުން 13.5 އިންސައްތަ އަދި މިދާއިރާގައި މަސައްކަތްކުރާ ބިދޭސީ މަސައްކަތްތެރިންގެ އަދަދު 4.1 އިންސައްތައިން މަތިވާނެކަމަށް ލަފާކުރެވެއެވެ. 2011 ވަނައަހަރު ހުޅުވޭނެ ކަމަށް އަންދާޒާކުރެވިފައިވާ 9 ރިސޯޓު ހެދުމަށް އިމްޕޯޓްކުރެވޭ އިމާރާތްކުރުމުގެ ދާއިރާގައި ބޭނުންކުރެވޭ ތަކެތި މިއަންދާޒާގައި ހިމެނެއެވެ.

އިމާރަތްކުރުމުގެ ދާއިރާއަށް ބަލާއިރު، 2011 ވަނަ އަހަރު އިތުރު ރިސޯޓްތައް ހަދަންފެށޭނެކަމަށް ލަފާކުރެވިފައިވުމާއިއެކު، މިސިނާއަތް 9.7 އިންސައްތަ ކުރިއަރާނެކަމުގައި ލަފާކުރެވެއެވެ. އަދި 2012 އާއި 2013ގައި 6.8އަދި 6.7އިންސައްތަ ކުރިއަރާނެކަމުގައިވެސް ލަފާކުރެވެއެވެ.

**ޗާޓު 3: އިމާރާތްކުރުމުގެ ދާއިރާކުރިއަރާ މިންވަރު އަދި ގައުމީ އުފެއްދުންތެރިކަމުގައި އިމާރަތްކުރުމުގެ ދާއިރާގެ ހިއްސާ، 2002- 2012**

2.6 ވިޔަފާރި

ދިވެހިރާއްޖެއަކީ ނިސްބަތުން އުފެއްދޭތަކެތިމަދު އަދި އިމްޕޯޓްކުރެވޭ މުދަލަށް ބަރޯސާވާ ޤައުމަކަށްވާތީ، ވިޔަފާރި ކުރުމުގެ ދާއިރާގެ އެފެއްދުންތެރިކަމަށް އަންނަ ބަދަލުތައް އަންދާޒާކުރުމުގައި ބަލަނީ ، ފަތުރުވެރިކަމުގެ ދާއިރާ ފިޔަވައި ، އެހެނިހެން ބޭނުން ތަކަށް ރާއްޖެއަށް އިމްޕޯޓްކުރެވޭ ކޮންސިއުމަރ ގުޑްސްގެ އަދަދަށް އަންނަބަދަލުތަކަށެވެ.

ވިޔަފާރީގެ އުފެއްދުންތެރިކަން 2010 ވަނަ އަހަރު ހުންނާނެ ކަމަށް އަންދާޒާކުރެވޭ މިންވަރަކީ 411 މިލިއަން ރުފިޔާއެވެ. 2009 ވަނަ އަހަރު މިދާއިރާގެ އުފެއްދުންތެރިކަމުގެ މިންގަނޑު ހުރީ 392 މިލިއަން ރުފިޔާގައެވެ .2009 ވަނަ އަހަރު މިދާއިރާގެ ކުރިއެރުން 2.8 އިންސައްތައިން ދަށްވުމަށް ފަހު މިއަހަރު 4.8 އިންސައްތައިން ކުރިއެރާނެ ކަމަށް ލަފާކުރެވެއެވެ.

2.7 ފަތުރުވެރިކަން

2010 ވަނަ އަހަރަށް ފަތުރުވެރިކަމުގެ ދާއިރާގެ އުފެއްދުންތެރިކަމުގެ އަންދާޒާ އަކީ3,128 މިލިއަން ރުފިޔާއެވެ. މިއީ 2009 ވަނަ އަހަރުގެ އަންދާޒާކަމުގައިވާ 2,733 މިލިއަން ރުފިޔާއަށް ވުރެ 14 އިންސައްތަ މަތީ އަދަދެކެވެ.

2009 ވަނަ އަހަރު ފަތުރުވެރި ކަމުގެ ދާއިރާ 5.2 އިންސައްތައިން ދަށްވި ނަމަވެސް ، މިއަހަރު މިދާއިރާ 14.4 އިންސައްތައިން ކުރި އަރާނެ ކަމަށް ލަފާ ކުރެވެއެވެ. 2009 ވަނަ އަހަރުގެ ފުރަތަމަ 9 މަހާ އަޅާބަލާއިރު 2010 ވަނަ އަހަރުގެ ފުރަތަމަ 9 މަހު ދިވެހިރާއްޖެއަށް ފަތުރުވެރިން ޒިޔާރަތްކުރި އަދަދު 13 އިންސައްތައިން ކުރިއެރިއަރާފައިވާއިރު މިއަހަރުގެ ނިޔަލަށް ރާއްޖެއަށް ޒިޔާރަތް ކުރާނެ ފަތުރުވެރިންގެ އަދަދު 20 އިންސައްތައިން ކުރިއަރާނެކަމަށް އަންދާޒާކުރެވެއެވެ. 2009 ވަނަ އަހަރު ރިސޯޓުތަކުގެ އޮކިއުޕަންސީ 70 އިންސައްތައަށް ދަށްވުމަށް ފަހު 2010 ނިމޭއިރު 74 އިންސައްތައަށް އަރާނެކަމަށް ފެނެއެވެ. 2011 ވަނަ އަހަރު ފަތުރުވެރިކަމުގެ ސިނާއަތު ކުރިއަށްދާނެ ކަމަށް ލަފާކުރެވިފައިވާ މިންވަރަކީ 7.8 އިންސައްތައެވެ. އަދި 2012 އާއި 2013 ވަނަ އަހަރު މިދާއިރާގެ ކުރިއެރުން 5.5 އަދި 5.6 އިންސައްތަ މަތިވާނެކަމަށް އަންދާޒާކުރެވިފައިވެއެވެ.

ޖުމުލަ ގޮތެއްގައި 2010 ވަނަ އަހަރު ޒިޔާރަތްކުރި ފަތުރުވެރިންގެ އަދަދު 2009 ވަނަ އަހަރަށް ވުރެ 131,079 އިތުރުވެފައި ވާއިރު، ފަތުރުވެރިން އަންނަ މާކެޓުތަކަށް ބޮޑެތި ބަދަލު ތަކެއް އައިސްފައިވާކަން ވެސް ފާހަގަކޮށްލުން މުހިންމެވެ. މިގޮތުން ވޭތުވެދިޔަ އަހަރާއި އަޅާބަލާއިރު ރާއްޖެއަށް އާންމުކޮށް ފަތުރުވެރިން ޒިޔާރަތް ކުރާ ޔޫރަޕުގެ މާކެޓު ތަކުން ޒިޔާރަތް ކުރާ ފަތުރުވެރިން އިތުރުވެފައިވާއިރު، ކުރިއަރަމުން އަންނަ މާކެޓު ތަކުން، ވަކިން ހާއްސަކޮށް ޗައިނާއިން އައިސްފައިވާ މިންވަރު ވަރަށް ބޮޑުތަން އިތުރުވެފައިވެއެވެ.

**ޗާޓު 4: ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އަދި އިތުރުވާ މިންވަރު**

1995 ން 2004 ވަނަ އަހަރާއި ހަމައަށް ފަތުރުވެރިކަމަކީ ގާތްގަނޑަކަށް ދިވެހިރާއްޖޭގެ ޖީ.ޑީ.ޕީ. ގެ ތިންބައިކުޅަ އެއްބައެވެ. 2005 ވަނަ އަހަރުން ފެށިގެން އިޤްތިޞާދުގެ އެހެން ބައިތަކުގެ ޙިއްސާ އިތުރުވުމާއި ގުޅިގެން، އެވަރޭޖް ގޮތެއްގައި މިބައިގައި ހިއްސާ އަކީ 27 އިންސައްތައިގައެވެ. ނަމަވެސް 2010 ވަނަ އަހަރު ފަތުރުވެރިކަމުގެ ޙިއްސާ 28.7 އިންސައްތައަށް އަރާނެކަމަށް ލަފާކުރެވެއެވެ.

ދިވެހިރާއްޖޭގެ އިޤްތިޞާދު ހަމައެކަނި ފަތުރުވެރިކަމަށް މިހާ ބޮޑަށް ބަރޯސާވުމަކީ އިޤްތިޞާދުގެ ނާޒުކުކަން އިތުރުވާ ކަމެއްކަން 2004 ވަނަ އަހަރުގެ ސުނާމީ އާއި 2009 ވަނަ އަހަރުއައި ދުނިޔޭގެ އިގްތިސާދީ ހީނަރުކަމުން ސާބިތުކޮށްދެއެވެ. މުސްތަޤްބަލުގައި، ފަތުރުވެރިކަމުގެ ދާއިރާއާއި އެއްވަރަށް ދިވެހިރާއްޖޭގައި ކުރިއެރުވޭނެ އެހެނިހެން ދާއިރާތައް ފާހަގަކޮށް އެދާއިރާތަކަށް އިތުރު ސަމާލުކަމެއްދޭންޖެހެއެވެ. މިގޮތުން މަސްވެރިކަމާއި މަހުން އުފައްދާ ބާވަތްތަކުގެ އުފެއްދުންތެރި ކަމަށް ހުރި ފުރުސަތުތައް އިތުރު ކުރުން މުހިންމެވެ.

2.8 ދަތުރުފަތުރާއި މުވާޞަލާތް

ދަތުރުފަތުރާއި މުވާސަލާތީ ޚިދުމަތްތަކުގެ އުފެއްދުންތެރިކަން 2010 ވަނަ އަހަރަށް އަންދާޒާކުރެވޭ މިންވަރަކީ 2,163 މިލިއަން ރުފިޔާއެވެ. މިއީ 2009 ވަނަ އަހަރާއި އަޅާބަލާއިރު 3.9 އިންސައްތައިގެ ކުރިއެރުމެކެވެ. މިދާއިރާގެ 2009 ވަނަ އަހަރުގެ އަންދާޒާއަކީ 2,082 މިލިއަން ރުފިޔާއެވެ. ފާއިތުވީ 5 އަހަރު މިބައިން އުފެއްދުންތެރިކަމަށް އެވަރެޖްކޮށް 19 އިންސައްތަ ހިއްސާކޮށްފައިވެއެވެ. 2010 ވަނަ އަހަރު މިބައި ހިއްސާކުރާނެކަމަށް އަންދާޒާކުރެވިފައިވާ މިންވަރަކީ 19.8 އިންސައްތައެވެ.

2009 ވަނަ އަހަރު ފަތުރުވެރިކަން ދަށްވެ، އެތެރެކުރެވޭ މުދަލުގެ އަދަދު މަދުވުމުގެ ސަބަބުން ވައިގެ މަގުންނާއި ކަނޑުގެ މަގުން ކުރެވޭ ދަތުރުފަތުރު މަދުވެގެން ދިޔައެވެ. 2010 ވަނަ އަހަރުގެ މިހާތަނަށް ބަލާއިރު، ރާއްޖެއަށް ފަތުރުވެރިން ޒިޔާރަތް ކޮށްފައިވާ އަދަދު އިތުރުވަމުން ދިއުމާއެކު ވައިގެ މަގުން ކުރާ ދަތުރުތަކާއި ޓްރެވަލް އޭޖެންސީގެ ހިދުމަތްތައް އިތުރުވެފައިވީ ނަމަވެސް، ކަނޑުގެ މަގުން ކުރެވޭ ދަތުރުތައް 2008 ގެ މިންވަރާ ހަމަ ނުކުރެވެއެވެ. މީގެ އެއް ސަބަބަކީ އިމާރާތް ކުރުމުގެ ދާއިރާއަށް ކުރިމަތިވެފައިވާ ހީނަރުކަމުގެ ސަބަބުން މިކަމަށް އެތެރެކުރެވޭ މުދަލުގެ އަދަދު މަދުވުމެވެ. ނަމަވެސް، ދަތުރުފަތުރު ކުރުމުގެ ނިޒާމުން ރަށްތައް ގުޅާލުމުގެ ޕްރޮގްރާމްގެ ދަށުން ކުރެވޭ ދަތުރުތަކުގެ އަދަދު އިތުރުވާން ފަށާފައިވުމާއި އެކު، ޖުމްލަ ގޮތެއްގައި ދަތުރުފަތުރާއި މުވާޞަލާތީ ދާއިރާގެ ދުވެލި މިއަހަރުގެ ތެރޭގައި ކުރިއަށްދާނެ ކަމަށް ލަފާކުރެވެއެވެ.

2011 ވަނަ އަހަރު ދަތުރުފަތުރާއި މުވާސަލާތުގެ ސިނާއަތް 4.3 އިންސައްތަ ކުރިއަރާނެ ކަމުގައި ލަފާކުރެވެއެވެ. 2012 އަދި 2013 ވަނަ އަހަރު މިސިނާއަތުގެ ކުރިއެރުން ހުންނާނެކަމަށް ލަފާކުރެވެނީ 4.7 އަދި 5.3 އިންސައްތައިގައެވެ.

2.9 ސަރުކާރުގެ އިދާރީ ހިންގުން

2011 ވަނަ އަހަރު މިދާއިރާގެ ކުރިއެރުން 0.1 އިންސައްތައަށް މަތިވާނެ ކަމަށް ލަފާކުރެވެއެވެ. ސަރުކާރުގެ އިދާރީ ހިންގުމުގެ ދާއިރާގެ އުފެއްދުންތެރިކަން 2010 ވަނަ އަހަރަށް ޖެހޭމިންވަރަކީ 1,909.9 މިލިއަން ރުފިޔާއެވެ. މިއީ ފަތުރުވެރިކަމާއި ދަތުރުފަތުރާއި މުވާޞަލާތީ ހިދުމަތް ދިނުމުގެ ދާއިރާ ފިޔަވައި ރާއްޖޭގެ އިޤްތިސާދަށް އެންމެ ބޮޑު ހިއްސާ ކުރާ ދާއިރާ ވެސްމެއެވެ. 2010 ވަނަ އަހަރުގެ އަންދާޒާއަށް ބަލާއިރު ރާއްޖޭގެ ޤައުމީ އުފެއްދުންތެރިކަމުގެ މިންގަނޑަށް މިބައިން ހިއްޞާކުރާނެކަމަށް އަންދާޒާކުރެވިފައިވާ މިންވަރަކީ 17.5 އިންސައްތައެވެ. ނަމަވެސް 2011 ވަނަ އަހަރު ގައުމީ އުފެއްދުންތެރިކަމުގެ މިންގަނޑުގައި މިދާއިރާގެ ހިއްސާއަކީ 16.9 އިންސައްތައެވެ. އަދި 2012 އާއި 2013 ވަނަ އަހަރު މިބައިގެ ހިއްސާ ހުންނާނެކަމަށް ލަފާކުރެވެނީ 16.3 އަދި 15.8 އިންސައްތައިގައެވެ.

2.10 ނޮމިނަލް ޖީ.ޑީ.ޕީން ބޮލަކަށްޖެހޭ މިންވަރު

ފާއިތުވީ ފަސް އަހަރަށް ބަލާއިރު ދިވެހިރާއްޖޭގެ ޖީ.ޑީ.ޕީން ބޮލަކަށްޖެހޭ މިންވަރު އެވްރެޖް ގޮތެއްގައި އަހަރަކު 5 އިންސައްތައަށް ވުރެން މަތީ އަދަދަކަށް ދިޔައީ އިތުރުވަމުންނެވެ. 2010 ވަނަ އަހަރުގެ އަންދާޒާތަކުން ދައްކާގޮތުގައި ދިވެހިރާއްޖޭގެ ނޮމިނަލް ޖީ.ޑީ.ޕީ ބޮލަކަށްޖެހެނީ އަހަރަކު 59,240 ރުފިޔާ ނުވަތަ 4,628 ޔޫ.އެސް ޑޮލަރެވެ. 2011 ވަނަ އަހަރު މިއަދަދު 65,457 ރުފިޔާއަށް ނުވަތަ 5,114 ޑޮލަރަށް އިތުރުވާނެކަމަށް ލަފާކުރެވެއެވެ.

1. ފިސްކަލް ޕޮލިސީ އަދި މީޑިއަމް ޓާރމް ފިސްކަލް ފްރޭމްވާރކް[[1]](#footnote-1)

3.1 ދައުލަތުގެ އާމްދަނީ 2010

ދައުލަތަށް ލިބޭ އާމްދަނީއަކީ ދައުލަތުގެ ފިސްކަލް ސިޔާސަތު ފަރުމާކުރުމުގައި އެންމެ މުޙިންމު އެއް ވަޞީލަތެވެ. އަދި މިގޮތުން، ދެމެހެއްޓެނިވި ގޮތެއްގައި އާމްދަނީ އިތުރުކުރުމަށްޓަކައި، ޓެކްސްގެ ގޮތުގައި ލިބޭ އާމްދަނީ އިތުރުކުރުމަކީ، އެޤައުމެއްގެ އިޤްތިޞާދީ ކުރިއެރުން ބައްޓަންކުރުމުގައި ބޭނުންކުރެވޭނޭ އެންމެ ރަނގަޅު އެއް ސިޔާސަތެވެ. 2004 ވަނަ އަހަރާއި 2005 ވަނަ އަހަރު ދައުލަތުގެ އާމްދަނީގެ ގޮތުގައި ލިބިފައިވަނީ، އެވަރެޖް ގޮތެއްގައި 3,500މިލިއަން ރުފިޔާއެވެ. އަދި 2006 ވަނަ އަހަރުން ފެށިގެން ދައުލަތުގެ އާމްދަނީ އިތުރުވާން ފަށާފައިވީ ނަމަވެސް، މިކުރިއެރުމަކީ، ޓެކްސްގެ ގޮތުގައި ލިބޭ އާމްދަނީ އިތުރުވެގެން ލިބުނު އާމްދަނީގެ ބަދަލުގައި، އެއްފަހަރަށްވުރެ ގިނަ ފަހަރު ނުލިބޭނެ ޒާތުގެ އާމްދަނީ އިތުރުވުމުން އައިސްފައިވާ ކުރިއެރުމެކެވެ. 2008 ވަނަ އަހަރަށް ބަލާއިރު، ދައުލަތުގެ އާމްދަނީގެ ގޮތުގައި 6,939.5 މިލިއަން ރުފިޔާ ލިބިފައިވެއެވެ. މިއީ 2007 ވަނަ އަހަރާއި އަޅާބަލާއިރު 6 އިންސައްތައިގެ ކުރިއެރުމެކެވެ. މީގެ މައިގަނޑު ސަބަބެއް ކަމަށްވީ، މިއަހަރަކީ ރާއްޖޭގެ އިޤްތިޞާދީ ދުވެލި ރަނގަޅު އަހަރަކަށް ވުމުން، ޓެކްސްގެ ގޮތުގައި ލިބުނު އާމްދަނީ އިތުރުވުމެވެ. އަދި ސަރުކާރު ހިއްސާވާ ކުންފުނިތަކުން ސަރުކާރަށް ދެއްކި ޑިވިޑެންޑް ޖުމްލަ ގޮތެއްގައި އިތުރުވުމެވެ.

**ޗާޓު 5: ދައުލަތުގެ އާމްދަނީ އަދި އާމްދަނީ އިތުރުވާ މިންވަރު، 2002 – 2013**

2008 ވަނަ އަހަރާއި އަޅާބަލާއިރު، 2009 ވަނަ އަހަރުގެ އާމްދަނީ ވަނީ 23 އިންސައްތަ ދަށްވެފައެވެ. މީގެ މައިގަނޑު ސަބަބަކީ، 2008 ވަނަ އަހަރުން ފެށިގެން ދުނިޔޭގެ އިޤްތިޞާދަށް ލިބެން ފަށާފައިވާ އިޤްތިޞާދީ ހީނަރުކަމުގެ އަސަރު ރާއްޖޭގެ އިޤްތިޞާދަށްވެސް ފޯރައި، ރާއްޖޭގެ އިޤްތިޞާދީ ދުވެލި 2.3 އިންސައްތަ ދަށަށް ދިއުމެވެ. 2009 ވަނަ އަހަރުގެ ތެރޭގައި ރާއްޖެއަށް ޒިޔާރަތްކުރި ފަތުރުވެރިންގެ އަދަދު 2008 އާއި އަޅާބަލާއިރު 4 އިންސައްތަ ދަށަށް ދިޔައެވެ. އަދި މީގެ އަސަރު ޓުއަރިޒަމް ޓެކްސްގެ ގޮތުގައި ލިބޭ އާމްދަނީއަށް ލިބުނު އެއްޗަކުން ފެނިގެން ދިޔައެވެ. މީގެ އިތުރުން، ފަތުރުވެރިކަމުގެ ސިނާއަތާއި، އިމާރާތްކުރުމުގެ ސިނާއަތު، އަދި ފަތުރުވެރިކަމާއި ގުޅުން ހުރި އެހެން ސިނާއަތްތައް ދަށަށް ދިއުމުން، ރާއްޖެއަށް އިމްޕޯރޓްކުރެވުނު މުދަލުގެ އަދަދު މަދުވެ، އިމްޕޯރޓް ޑިއުޓީގެ ގޮތުގައި ލިބުނު އާމްދަނީވެސް 25 އިންސައްތަ ދަށަށް ދިޔައެވެ. ސަރުކާރު ހިއްސާވާ ކުންފުނިތަކުގެ ފައިދާވެސް މިއަހަރުގެ ތެރޭގައި ކުޑަވެފައި ވުމާއި އެކު، މިބައިން ދައުލަތަށް ލިބުނު އާމްދަނީވެސް 33 އިންސައްތަ މަދުވެފައިވެއެވެ.

2006 ވަނަ އަހަރުން ފެށިގެން ރިސޯޓުގެ ގޮތުގައި އަލަށް ތަރައްޤީކުރުމަށް ބީލަމުގެ އުސޫލުން ކުއްޔަށް ދީފައިވާ ރަށްތަކުގެ ތެރެއިން ފައިނޭންސިންގ ހަމަނުޖެހިގެން ތަރައްޤީކުރުން މަޑުޖައްސާލެވިފައިވާ ރިސޯޓުތަކަށް، ލުޔެއްދީ އިންވެސްޓްމަންޓަށް މަގުފަހި ކުރުމަށްޓަކައި، 1 އަހަރު ދުވަހުގެ މުއްދަތަށް އެރިސޯޓުތަކުން ދައްކަންޖެހޭ ކުލި ފަސްކުރުމަކީވެސް، 2009 ވަނަ އަހަރުގެ ތެރޭގައި ދައުލަތުގެ އާމްދަނީ ކުޑަވެގެން ދިޔަ ސަބަބެއް މެއެވެ. މިގޮތުން، 2008 ވަނަ އަހަރާއި އަޅާ ބަލާއިރު، 2009 ވަނަ އަހަރު ރިސޯރޓުތަކުގެ ކުލިން ލިބުނު އާމްދަނީ 36 އިންސައްތަ ދަށަށް ގޮސްފައިވެއެވެ.

މިހިނގާ 2010 ވަނަ އަހަރަށް ބަލާއިރު، މިއަހަރު ފުރަތަމަ ލިބޭނެކަމަށް ލަފާކުރެވުނީ 6,840.3 މިލިއަން ރުފިޔާއެވެ. ނަމަވެސް، އަހަރުގެ މިހާތަނަށް ލިބުނު އާމްދަނީއަށް ބަލައި، އަދި 2010 ވަނަ އަހަރަށް ހުށަހެޅުނު މުހިންމު ދެ ޓެކްސް ކަމުގައިވާ ވިޔަފާރީގެ ފައިދާއިން ނަގާ ޓެކްސްއާއި، ފަތުރުވެރިކަމުގެ ދާއިރާއިން ނަގާ ޖީ.އެސް.ޓީ.، މިއަހަރުގެ ތެރޭގައި ތަންފީޒުކުރެވޭ ވަރު ނުވުމާއި އެކު، 2010 ވަނަ އަހަރަށް މިހާރު ލިބޭނެކަމަށް ލަފާކުރެވެނީ 6,087.9 މިލިއަން ރުފިޔާއެވެ. މިއީ ފުރަތަމަ ލަފާކުރެވުނު އަދަދަށްވުރެ 11 އިންސައްތަ މަދު އަދަދެކެވެ. މީގެ އިތުރުން ރިސޯޓްތަކުގެ ކުލީގެ ގޮތުގައި ލިބޭނެ ކަމަށް އަންދާޒާކޮށްފައިވާ 1,740 މިލިއަން ރުފިޔާގެ ތެރެއިން މިހާރު ލިބޭނެ ކަމަށް ލަފާކުރެވެނީ 1,108 މިލިއަން ރުފިޔާއެވެ. މީގެ މައިގަނޑު ސަބަބުތަކަކީ، 2010 ވަނަ އަހަރު ހުޅުވޭނެކަމަށް ފުރަތަމަ ލަފާކުރެވުނު 13 ރިސޯޓުގެ ތެރެއިން މިހާތަނަށް ހުޅުވޭނީ 3 ރިސޯރޓްކަމަށް ވުމާއި، ނުހުޅުވޭ ރިސޯޓުތަކުގެ ކުލި މިއަހަރު ތެރޭގައި ލިބިފައިނުވުމެވެ.

2010 ވަނަ އަހަރު ސަރުކާރު ހިއްސާވާ ކުންފުނިތަކުން، ދައުލަތުގެ ބަޖެޓަށް 539.7 މިލިއަން ރުފިޔާ ހޯދޭނެކަމަށް އަންދާޒާކުރެވުނެވެ. އަދި އަހަރުގެ މިހާތަނަށް ލިބިފައިވާ ފައިސާއަށް ބަލައި، އަހަރުގެ ނިޔަލަށް 1,006.8 މިލިއަން ރުފިޔާ ލިބޭނެކަމަށް ލަފާކުރެވެއެވެ.

**ޓޭބަލް 1: 2010 ވަނަ އަހަރަށް ލަފާކުރި އާމްދަނީއާއި މިހާރު ލަފާކުރާ އާމްދަނީގެ މައިގަނޑު ފަރަގު**

|  |  |  |  |  |
| --- | --- | --- | --- | --- |
| ތަފާތު | 2010 ވަނަ އަހަރަށް ލިބޭނެ ކަމަށް މިހާރު ލަފާކުރެވޭ ޢަދަދު | 2010 ވަނަ އަހަރަށް ފުރަތަމަ ލަފާ ކުރެވުނު | މައިގަނޑު ބައިތައް | |
| (358,000,000) | - | 358,000,000 | ފަތުރުވެރިކަމުގެ ދާއިރާއިން ނެގޭ ޖީ.އެސް.ޓީ | |
| (300,000,000) | - | 300,000,000 | ވިޔަފާރީގެ ފައިދާއިން ނެގޭ ޓެކްސް | |
| (632,271,706) | 1,108,614,736 | 1,740,886,442 | ރިސޯޓުތަކުގެ ލީސްރެންޓް | |
| 467,063,558 | 1,006,765,423 | 539,701,865 |  | ސަރުކާރު ކުންފުނިތަކުގެ ފައިދާ |

3.2 2011 ވަނަ އަހަރަށް ދައުލަތުގެ އާމްދަނީ

2011 ވަނަ އަހަރު ދައުލަތުގެ ޖުމްލަ އާމްދަނީގެ ގޮތުގައި 8761.8 މިލިއަން ރުފިޔާ ލިބޭނެކަމަށް ލަފާކުރެވެއެވެ. މިއީ 2010 ވަނަ އަހަރަށް މިހާރު ލިބޭނެކަމަށް ލަފާކުރާ އަދަދަށް ބަލާއިރު 44 އިންސައްތައިގެ ކުރިއެރުމެކެވެ. މީގެ މައިގަނޑު ސަބަބަކީ، 2011 ވަނަ އަހަރުގެ އާމްދަނީގެ ތެރޭގައި، ވިޔާފާރީގެ ފައިދާ އިން ނަގާ ޓެކްސްއާއި، ފަތުރުވެރިކަމުގެ ދާއިރާއިން ނަގާ ޖީ.އެސް.ޓީ.، އާއި ފަތުރުވެރިކަމަށް ދޫކޮށްފައިވާ ރަށްތަކުގެ ކުލީގެ މުއްދަތު އިތުރުކުރުމަށް ދައްކަންޖެހޭ ފައިސާ ހިމެނިފައިވުމެވެ.

2011 ވަނަ އަހަރުގެ އާމްދަނީގެ ތަފްސީލަށް ބަލާއިރު، އާމްދަނީގެ 59 އިންސައްތަ ހިއްސާކުރަނީ ޓެކްސްގެ ގޮތުގައި ލިބޭ އާމްދަނީއެވެ. ޓެކްސްގެ ގޮތުގައި ލިބޭ އާމްދަނީގެ ތެރެއިން، 2010 ވަނަ އަހަރާއި އަޅާ ބަލާއިރު، 2011 ވަނަ އަހަރު އިޤްތިޞާދު ކުރިއެރުމާއި، ރާއްޖެ ޒިޔާރްތަކުރާ ފަތުރުވެރިން 20 އިންސައްތަ އިތުރުވާނެކަމަށް ލަފާކުރެވޭތީއާއި، އިތުރު 9 ރިސޯރޓެއް ހުޅުވޭނޭކަމަށް ލަފާކުރެވުމާއި، ރާއްޖޭގެ ތިން ސަރަހައްދެއްގައި ޤާއިމްކުރެވޭ ހައުސިންގް މަޝްރޫޢުތައް ފަދަ މަސައްކަތްތަކުގެ ސަބަބުން، ރާއްޖެއަށް އިމްޕޯރޓްކުރެވޭ ތަކެތި އިތުރުވެ، އިމްޕޯރޓް ޑިއުޓީއިން ލިބޭނެކަމަށް ލަފާކުރާ ފައިސާ 19 އިންސައްތަ އިތުރުވާނެކަމަށް އަންދާޒާކުރެވެއެވެ. އިމްޕޯޓް ޑިއުޓީގެ އިތުރުން ރާއްޖެ ޒިޔާރަތްކުރާ ފަތުރުވެރިން އިތުރުވާނޭކަމަށް އަންދާޒާކުރެވޭތީ، ޓުއަރިޒަމް ޓެކްސް ގެ ގޮތުގައި ލިބޭ ފައިސާ 9 އިންސައްތަ އިތުރުވާނޭކަމަށް ލަފާކުރެވެއެވެ. މީގެ އިތުރުން، ރާއްޖޭގެ އިޤްތިޞާދީ ދުވެލީގެ މައްޗަށް ބަލައި، ބޭންކްތަކުގެ ފައިދާއިން ނަގާ ޓެކްސް 6 އިންސައްތަ، އެއަރޕޯރޓްސް ޓެކްސް 132 އިންސައްތަ، ބިން ވިއްކުމުން ނަގާ ޓެކްސް 21 އިންސައްތަ، އަދި ވެހިކަލް އަހަރީ ފީ 24 އިންސައްތަ އިތުރުވާނެ ކަމަށް ލަފާކުރެވެއެވެ.

ވިޔަފާރީގެ ފައިދާއިން ނަގާ ޓެކްސްގެ ގޮތުގައި 612.5 މިލިއަން ރުފިޔާ ލިބޭނޭ ކަމަށް 2011 ވަނަ އަހަރުގެ ބަޖެޓުގައި ހިމެނިފައިވާނެއެވެ. މިބައި ހިމެނިފައިވަނީ، 2011 ވަނަ އަހަރުގެ މެއި މަހުން ފެށިގެން މިޓެކްސްއިން ސަރުކާރަށް ފައިސާ ލިބޭނެކަމަށް ބަލައިގެންނެވެ. ވީމާ މިކަމާއި ބެހޭ ބިލް ފާސްވެ ތަންފީޒުކުރެވުން ހިމެނިގެންވަނީ 2011 އަށް އެކުލަވާލެވިފައިވާ ބަޖެޓް ހުށަހެޅިފައިވާ ގޮތަށް ތަންފީޒު ކުރެވުމާއި ނުކުރެވުން އޭގެ މައްޗަށް ބިނާވެގެންވާ އެންމެ މުޙިންމު އެއް އަސާސު ކަމުގައެވެ. މީގެ އިތުރުން، 2011 ވަނަ އަހަރަށް އަލަށް ހިމެނިފައިވާ އާމްދަނީއަކީ ފަތުރުވެރިކަމުގެ ދާއިރާއިން ނަގާ ޖީ.އެސް.ޓީ.އެވެ. މިޓެކްސްގެ ފައިސާ 2011 ވަނަ އަހަރުގެ ޖެނުއަރީ މަހުން ފެށިގެން ލިބޭނެކަމަށް ހިމެނިފައިވާނެއެވެ.

ވިޔަފާރީގެ ފައިދާއިން ނަގާ ޓެކްސް އާއި ބެހޭ ބިލު ރައްޔިތުންގެ މަޖިލީހުން ފާސްވުން ލަސްވުމަކީ، އިންޓަރނޭޝަނަލް މަނިޓަރީ ފަންޑާއި ވޯރލްޑް ބޭންކް، އާއި އޭ.ޑީ.ބީ އާއި މިނޫންވެސް ބޭރުގެ މާލީ އިދާރާތަކުން، ރާއްޖޭގެ އިޤްތިޞާދު މިހާރަށް ވުރެ ހަރުދަނާކުރުމަށާއި، އިގްތިސާދީ ހީނަރުކަމުން އަރައިގަތުމަށްޓަކައި ދޭ އެހީތެރިކަން ލިބުމަށް އެޅިފައިވާ އެންމެބޮޑު ހުރަހެވެ. އެއީ، ދައުލަތަށް ލިބޭ އާމްދަނީ ދެމެހެއްޓެނިވި ގޮތުގައި ހޯދައި ޤައުމީ ތަރައްޤީގެ ދުވެލި ބާރުކޮށް ބޭރު ފައިސާގެ ދަތިކަން ފިލުވައިލެވޭނީ ދަޢުލަތުގެ ދަރަނި އިތުރު ނުކޮށް، ދެކޮޅު ޖެއްސޭނެފަދަ ހަރުދަނާ ޓެކްސްގެ ނިޒާމެއް އޮތުމުން ކަމަށް ވާތީއެވެ. އަދި މިގޮތުން، ވިޔަފާރީގެ ފައިދާއިން ނަގާ ޓެކްސް އާއި، ފަތުރުވެރިކަމުގެ ސިނާއަތުން ނަގާ ޓެކްސް ފަދަ ޓެކްސްތައް އޭގެ އެންމެ ފައިދާ ހުރި ގޮތެއްގައި، މިހާރު ލިބޭ އާމްދަނީއަށް ވުރެ ކުޑަ ނުވާނެ ގޮތަކަށް އަވަހަށް ތަންފީޒު ކުރެވުމަކީ ވަރަށް ވެސް މުޙިންމުކަމެކެވެ.

2011 ވަނަ އަހަރަށް ލަފާކޮށްފައިވާ އާމްދަނީގައި ޓެކްސްގެ ގޮތުގައި ނުހިމެނޭ އާމްދަނީގެ ގޮތުގައި 3,579.8 މިލިއަން ރުފިޔާ ހިމެނިފައިވާނެއެވެ. މިއީ 2010 ވަނަ އަހަރާއި އަޅާ ބަލާއިރު، 18 އިންސައްތައިގެ އިތުރުވުމެކެވެ.

ޓެކްސްގެ ގޮތުގައި ނުހިމެނޭ އާމްދަނީގެ ތެރެއިން ސަރުކާރު ހިއްސާވާ ކުންފުނިތަކުން ލިބޭނެކަމަށް ލަފާކުރާ އާމްދަނީ 2010 ވަނަ އަހަރާއި އަޅާބަލާއިރު، 28 އިންސައްތަ ދަށަށް ދާނޭކަމަށް ލަފާކުރެވެއެވެ. މީގެ މައިގަނޑު ސަބަބަކީ، 2010 ވަނަ އަހަރު ދިރާގުން އެކްސްޓްރާއޯޑިނަރީ ޑިވިޑެންޑްގެ ގޮތުގައި ދައްކާފައިވާ ފައިސާއަކީ އެއްފަހަރު ލިބޭ ފައިސާއަކަށް ވުމެވެ.

ރިސޯޓު ހިންގުމަށް ކުއްޔަށް ދީފައިވާ ރަށްތަކުން ކުލީގެ ގޮތުގައި 2011 ވަނަ އަހަރު 930.5 މިލިއަން ރުފިޔާ އާމްދަނީގެ ގޮތުގައި ދައުލަތަށް ލިބޭނެކަމަށް އަންދާޒާ ކުރެވެއެވެ. މިއީ 2010 ވަނަ އަހަރާއި އަޅާބަލާއިރު، 16 އިންސައްތައިގެ ދަށްވުމެކެވެ. މީގެ މައިގަނޑު ސަބަބަކީ ޓޫރިޒަމް ޤާނޫނަށް ގެނެވުނު އިސްލާހާއި ގުޅިގެން ރިސޯޓުތަކުން ކުލި ނަގަމުން އައިގޮތަށް ބަދަލު ގެނެވިފައިވުމެވެ. މިގޮތުން 01 ޖެނުއަރީ 2011 އިން ފެށިގެން ކުލި ނެގޭނީ ރަށުގެ ބޮޑުމިނަށް ބަލައިގެންނެވެ. ނަމަވެސް ޓޫރިޒަމް ދާއިރާއިން ނެގޭ ޖީއެސްޓީގެ ސަބަބުން ފަތުރުވެރިކަމުގެ ސިނާއަތުން ދައުލަތަށް ލިބޭ ޖުމްލަ އާމްދަނީ އެއްވަރެއްގައި ހިފެހެއްޓޭނެކަމަށް ލަފާކުރެވެއެވެ. އަދި ރިސޯޓް އޮޕަރޭޓްކުރާ ފަރާތްތަކަށް މިކަމުގެ ސަބަބުން އިތުރު ފަސޭހަތަކެއް ލިބިގެންދާނެއެވެ. ފިސްކަލް ޕްރޫޑަންސް ހިފެހެއްޓުމަށްޓަކައި، 2011 އިން 2013 ވަނަ އަހަރަށް ލިބޭނެކަމަށް ލަފާކުރެވިފައިވާ ކުލީގެ ތެރޭގައި ހިމެނިފައިވާނީ، މިހާރު އޮޕަރޭޓްކުރަމުންދާ ރިސޯޓްތަކާއި މިތިން އަހަރު އަލަށް ހުޅުވޭ ވަރަށް މަސައްކަތް ކުރިއަށް ގެންދެވިފައިވާ ރިސޯޓުތަކުގެ ކުލި އެކަންޏެވެ.

ޓުއަރިޒަމާއި ބެހޭ ޤާނޫނަށް 2010 ވަނަ އަހަރު ގެނެވުނު އިސްލާހުގެ ސަބަބުން، ރިސޯޓުތައް ކުއްޔަށް ހިފާފައިވާ ފަރާތްތަކަށް ކުލީގެ މުއްދަތު 50 އަހަރަށް އިތުރުކުރުމަށް ފުރުސަތު ހުޅުވާލެވިފައިވެއެވެ. ފަތުރުވެރިކަމުގެ ސިނާއަތުގައި ހަރަކާތްތެރިވާ ގިނަ ފަރާތްތަކުން މި ފުރުސަތުގެ ބޭނުން ހިފާނެކަމަށް ލަފާކުރެވޭތީ، 2011 ވަނަ އަހަރު މިބައިން 518.8 މިލިއަން ރުފިޔާ ލިބޭނޭކަމަށް ހިމެނިފައިވާނެއެވެ. 2012 ވަނަ އަހަރުވެސް، މިޤާނޫނުގެ ދަށުން ކުލީގެ މުއްދަތު އިތުރުކުރުމުން 867 މިލިއަން ރުފިޔާ ދައުލަތަށް އާމްދަނީގެ ގޮތުގައި ލިބޭނެކަމަށް ލަފާކުރެވެއެވެ.

3.3 ދައުލަތުގެ ޚަރަދު

2009 ވަނަ އަހަރުގެ މާރޗް މަހު ރައްޔިތުންގެ މަޖިލީހުން ފާސްކުރެއްވި ދައުލަތުގެ ބަޖެޓާއި 2010 ވަނަ އަހަރަށް ފާސްކުރެއްވި ބަޖެޓަކީ މެދު ރާސްތާގެ މައްޗަށް ބިނާކޮށް، 3 އަހަރުގެ އާމްދަނީއާއި ޚަރަދުތައް ހިމަނައިގެން ތައްޔާރުކުރެވިފައިވާ ބަޖެޓެކެވެ. އަދި ހަމަ އެހެންމެ 2011 ވަނަ އަހަރަށްވެސް މިހުށަހެޅެނީ މިފަދަ މެދު ރާސްތާގެ ބަޖެޓެކެވެ. ނަމަވެސް، މިއީ އަލަށް ތަޢާރަފުކުރެވިގެން ކުރަމުން ގެންދާ މަސައްކަތެއްކަމުން، މެދުރާސްތާގެ އޮނިގަނޑު އެންމެ ފުރިހަމަ ގޮތުގައި ހިމެނިފައި ނުވުމަކީ އެކަށީގެންވާ ކަމެކެވެ. 2009 ވަނަ އަހަރާއި 2010 ވަނަ އަހަރު ސަރުކާރުން މަސައްކަތްކޮށްފައި ވަނީ، ބަޖެޓަށް މެދު ރާސްތާގެ ސިފަ ގެނައުމަށެވެ. އަދި 2011 ވަނަ އަހަރަށް ހުށަހެޅޭ މިބަޖެޓަކީ ޕްރޮގްރާމް ބޭސްޑް މެދު ރާސްތާގެ ބަޖެޓެކެވެ. ސަރުކާރުގެ އަމާޒަކީ 2012 އަށް ހުށަހެޅޭ ބަޖެޓަކީ ރޯލް އޯވަރ ކުރެވޭނެ ބަޖެޓެއް ކަމުގައި ހެދުމެވެ. މީގެ މާނައަކީ، 2012 ވަނަ އަހަރު ހުށަހެޅޭ ބަޖެޓަކީ، 2011އަށް ހުށަހެޅުނު ބަޖެޓުގައި ހިމެނޭ ޕްރޮގްރާމްތަކާއި، އެ ޕްރޮގްރާމްތަކަށް ކުރެވޭ ހޭދައަށް ބޮޑެތި ބަދަލުތަކެއް ނުގެނެސް 2014 ގައި ކުރަން ޤަޞްދުކުރެވޭ ކަންތައްތައް ހިމަނައިގެން ހުށަހެޅޭމެދު ރާސްތާގެ ބެޖެޓެއްގެ ގޮތުގައި ހެދުމެވެ. މީގެ ސަބަބުން، މެދު ރާސްތާގައި ސަރުކާރުން ރާވާ ތަންފީޒު ކުރަން ހުށަހަޅާ މަޝްރޫޢުތަކާއި ޕްރޮގްރާމްތައް ރައްޔިތުންނާއި ވިޔަފާރިވެރިންނަށް ހާމަވެ، އޭގެ މައްޗަށް މުސްތަޤުބަލު ބިނާ ކުރުން ފަސޭހަވެގެން ދާނެއެވެ.

2004 ވަނަ އަހަރަށްފަހު، ދައުލަތުގެ ޚަރަދުތައް ދިޔައީ އެއް އަހަރުން އަނެއް އަހަރަށް އިތުރުވަމުންނެވެ. އަދި މިބަދަލަކީ މެދު އަދި ދުރު ރާސްތާގެ އާމްދަނީއިން ބައެއް އެޑްވާންސްކޮށް ނަގައި ގެނެވުނު ބަދަލަކަށް ވުމާއިއެކު ޚަރަދުގެ މިއިތުރުވުން ދެމެހެއްޓުންވަނީ ނާދިރު ކަމަކަށްވެފައެވެ. 2010 ވަނަ އަހަރު މިހާތަނަށް ކޮށްފައިވާ ޚަރަދަށް ބަލައި، އަހަރުގެ ނިޔަލަށް 9,976.1 މިލިއަން ރުފިޔާ ޚަރަދު ކުރެވޭނެކަމަށް ލަފާކުރެވެއެވެ. 2011 ވަނަ އަހަރަށް ހުށަހެޅިފައިވާ ބަޖެޓުގެ ޖުމްލަ ޚަރަދަކީ 12,370.8 މިލިއަން ރުފިޔާއެވެ. 2011 ވަނަ އަހަރަށް ހުށަހެޅޭ މިބަޖެޓު ތައްޔާރުކުރެވިފައިވަނީ، ޕްރޮގްރާމް ބޭސްޑް ބަޖެޓެއްގެ ގޮތުގައި، ނުވަތަ ކުރަން ހުރި ކަންތައްތަކަށް ބަލައި، އެކަންތައްތައް ހާސިލުކުރުމަށް ރާވައިގެން ހުށަހެޅޭ ބަޖެޓެއްގެ ގޮތުގައެވެ. ބަޖެޓުގައި ހިމެނޭ ޕްރޮގްރާމްތަކަކީ، ޤައުމީ ތަރައްޤީގެ ޕްލޭންގެ މައްޗަށް އެކުލަވާލައި ތައްޔާރުކުރެވިފައިވާ ޕްރޮގްރާމްތަކެކެވެ. މިބަޖެޓުގައި ޕްރޮގްރާމްތަކަށް، ނުވަތަ ރައްޔިތުންނަށް ދެވޭ ޚިދުމަތް އެންމެ އެކަށީގެންވާ އަދި ފެންވަރު ރަނގަޅު ގޮތުގައި ދިނުމަށް ޚާއްސަ ސަމާލުކަމެއް ދެވިފައިވާނެއެވެ.

މިގޮތުން، ޕްރޮގްރާމްތައް ބަހާލެވިފައިވާ ދާއިރާތަކަކީ، (1) އަސާސީ އަމާޒުތައް؛ (2) ހެޔޮވެރިކަން؛ (3) އިޖުތިމާއީ އިންސާފު؛ (4) އިޤްތިޞާދީ ތަރައްޤީ؛ (5) އެހެނިހެން ދާއިރާތައް؛ މިއެވެ. ޕްރޮގްރާމްތައް ހިންގުމުގެ ޚަރަދުގެ ތެރޭގައި ހިމެނިފައިވާނީ، މުވައްޒަފުންގެ ޚަރަދާއި، އޮފީސް ހިންގުމުގެ އާންމު ޚަރަދާއި، ސްޓްރެޓެޖިކް އެކްޝަން ޕްލޭންގައި ނުހިމެނުނު ނަމަވެސް، ޤާނޫނަކުން ނުވަތަ މެންޑޭޓުގެ ދަށުން ކުރަން ޖެހޭ މަސައްކަތްތަކުގެ ޚަރަދެވެ. ސަރުކާރުގެ އަމާޒަކީ، ތަރައްޤީގެ ޕްލޭނާއި ބަޖެޓުގައި ހިމެނޭ ޚަރަދުތައް އެއްގޮތްކޮށް، ދައުލަތުގެ އެންމެހައި ޚަރަދަކީ ކަނޑައެޅޭ ނަތީޖާއެއް ހާސިލުކުރުމަށް ކުރެވޭ ޚަރަދުތަކެއް ކަމުގައި ހެދުމެވެ. މިގޮތުން ބަޖެޓުގައި ހިމެނޭ ޕްރޮގްރާމްތައް އަހަރު ތެރޭގައި މޮނިޓަރކޮށް، ބަޖެޓުން ހާސިލުކުރެވޭ ނަތީޖާ ދެނެގަނެވޭނެ ފަދަ ނިޒާމެއް އެކުލަވާލުމުގެ މަސައްކަތް އޭ.ޑީ.ބީ.ގެ އެހީގެ ދަށުން މިހާރުވަނީ ފެށިފައެވެ.

**ޗާޓު 6: ސަރުކާރުގެ ޕްރޮގްރާމްތަކަށް ކުރާ ޚަރަދު**

މިއަހަރަށް ހުށަހެޅިފައިވާ ބަޖެޓުގައި ސަރުކާރުގެ ޕްރޮގްރާމްތަކަށް ޚަރަދު ބެހިފައިވާ ގޮތް ޗާރޓް 6 ގައި އެވަނީއެވެ. މިޗާޓުން ދައްކައިދޭ ގޮތުގައި، އަސާސީ އަމާޒުތައް ހާސިލުކުރުމަށް ސަރުކާރުގެ ޕްރޮގްރާމްތަކުގެ 17 އިންސައްތަ ޚަރަދުކުރެވޭނެއެވެ. އަދި ހެޔޮވެރިކަމަށް 10 އިންސައްތަ، އިޖުތިމާއީ އިންސާފަށް 57 އިންސައްތަ، އިޤްތިޞާދީ ތަރައްޤީއަށް 12 އިންސައްތަ އަދި އެހެނިހެން ދާއިރާތަކަށް 4 އިންސައްތަ ޚަރަދުކުރެވޭނެކަމަށް އަންދާޒާކުރެވެއެވެ. މިޕްރޮގްރާމްތަކުގެ ޚަރަދުތައް ވަކިން ހިމެނިފައިވީ ނަމަވެސް، މިހުރިހާ ޕްރޮގްރާމަކީވެސް ގުޅިލާމެހިފައިވާ ޕްރޮގްރާމްތަކެކެވެ.

2011 ވަނަ އަހަރަށް ލަފާކުރާ ދައުލަތުގެ ޚަރަދު ތަކުގެ ތަފްސީލަށް ބަލާއިރު، ރިކަރަންޓް ޚަރަދުގެ އެންމެ ބޮޑު ބައެއް ހިއްސާކުރަނީ، މުވައްޒަފުންނަށް ހިނގާ ޚަރަދެވެ. މިއީ، ޖުމްލަ ރިކަރަންޓް ޚަރަދުގެ 49 އިންސައްތައެވެ. 2010 ވަނަ އަހަރާއި އަޅާ ބަލާއިރު މިބައި އިތުރުވެފައިވާކަމަށް ދައްކަނީ، 2011 ވަނަ އަހަރުގެ ޖެނުއަރީ މަހުން ފެށިގެން 2010 ވަނަ އަހަރުގެ އިޤްތިޞާދީ ހީނަރުކަމުގެ ސަބަބުން ކުޑަކުރެވިފައިވާ ސިވިލް ސަރވިސް، ސިޔާސީ އަދި ޔުނިފޯމް މުވައްޒަފުންގެ މުސާރަތައް ކުރިން ހުރި ވަރަށް އިޔާދުކުރުމަށް ކަނޑައެޅިފައިވާތީއެވެ. އަދި މީގެ އިތުރުން، ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގަން ފެށުމުން ޚަރަދު އިތުރުވެދާނެކަމަށް ބަލައި 200 މިލިއަން ރުފިޔާ ބަޖެޓުގައި ހިމެނިފައި ވާތީއެވެ.

ރިކަރަންޓް ޚަރަދުގެ ތެރެއިން ދެން އެންމެ ބޮޑު ބައެއް ހިއްސާކުރަނީ ސަރުކާރުން ދޭ އެހީއާއި އިޝްތިރާކު އަދި ސަބްސިޑީޒްއެވެ. އެއީ ޖުމްލަ ރިކަރަންޓް ޚަރަދުގެ 18 އިންސައްތައެވެ. މިބައިގައި ހިމެނެނީ، ދައުލަތުގެ މުވައްޒަފުންނާއި، 65 އަހަރުން މަތީގެ މީހުންނާއި، ޕެންޝަނަރުންނާއި، އަދިވެސް އެހެނިހެން ގޮތްގޮތުން މަދަނައިގައި ބައިވެރިވެފައިވާ މީހުންގެ ޚަރަދާއި، އުމުރުން ދުވަސްވީ މީހުންގެ ޕެންޝަންގެ ފައިސާއާއި، ސްކޫލްކުދިންނަށް ޓެކްސްޓް ފޮތާއި އިމްތިހާނުގައި ބައިވެރިވުމަށް ސަރުކާރުން ދައްކާ ފީއާއި، އަދި ވެސް އެހެނިހެން ސަބްސިޑީތަކެވެ. މިގޮތުން މިބައިގެ ޖުމުލައިގެ 92 އިންސައްތައަކީ، އެކި ފަރާތްތަކަށް އެހީގެ ގޮތުގައި ދެވޭ ފައިސާއެވެ. މިބައިގައި ހިމެނޭ ދައުލަތުގެ މުވައްޒަފުންގެ އިންޝުއަރަންސް ޚަރަދަކީ، މުވައްޒަފުންގެ އުޖޫރައިގެ ބައެއްކަމުގައި ފެންނާތީ، މީގެ ކްލެސިފިކޭޝަން ބަދަލުކުރަން ޖެހޭ ކަމުގައި ފާހަގަކުރެވެއެވެ.

އޮފީސް ހިންގުމަށް ބޭނުންވާ ޚިދުމަތުގެ ޚަރަދުގެ ހިއްސާއަކީ 12 އިންސައްތައެވެ. މިބައިގައި އެންމެ ފާހަގަކޮށްލެވޭ ދެ ބަޔަކީ، ޖަލްސާ، ސެމިނަރ ބޭއްވުމުގެ ޚަރަދެވެ. މިބައިގެ ޖުމްލައިގެ ތެރެއިން 231 މިލިއަން ރުފިޔާއަކީ 2011 ވަނަ އަހަރު ރާއްޖޭގައި ބޭއްވުމަށް ހަމަޖެހިފައިވާ ސާކު ސަމިޓުގެ ޚަރަދުތަކެވެ. މީގެ އިތުރުން ފާހަގަކޮށްލެވޭ ޚަރަދުތަކަކީ ކޮންސަލްޓަންސީގެ ޚިދުމަތާއި އިންޝުއަރަންސްގެ ޚިދުމަތުގެ ޚަރަދެވެ. މިޚަރަދުތަކަކީވެސް، މުވައްޒަފުންގެ އަދަދާއި މުވައްޒަފުންގެ ޤާބިލިއްޔަތުކަމާއި ގުޅިފައިވާ ޚަރަދުތަކެކެވެ.

ދައުލަތުން ރާއްޖޭގެ އެތެރޭގެ ދަތުރުތަކަށް ކުރާ ހޭދަ 2010 އެކޭ އެއްފަދައިން 2011 ވަނަ އަހަރުވެސް ކުރުމަށް ހަމަޖެހިފައިވަނީ ކޮންޓްރޯލްކުރެވިގެންނެވެ. މީގެ މައިގަނޑު މަޤްޞަދަކީ، އާންމު ދަތުރުފަތުރުގެ ނިޒާމެއް ޤާއިމްކުރެވޭ ހިނދެއްގައި އެނިޒާމުގެ ބޭނުން ފުރިހަމަ ގޮތުގައި ހިފުމަށް ސަރުކާރުން އިސްކަން ދިނުމާއި އެކު، ވަކިވަކިން އުޅަނދުފަހަރު ހިފަންކުރާ ހޭދަ ކުޑަކުރުމެވެ. މިގޮތުން 2009 ވަނަ އަހަރު ޖުމްލަ ކަނޑުމަގުން އަދި ވައިގެ މަގުން ކުރެވިފައިވާ ދަތުރު ޚަރަދަށް ވުރެ، 2011 ގައި ކުރުމަށް އަންދާޒާ ކުރެވޭ ދަތުރު ޚަރަދު 12 އިންސައްތަ ވަނީ މަދު ކުރެވިފައެވެ.

**ޗާޓު 7: ދައުލަތުގެ ޚަރަދު، ޚަރަދު އިތުރުވާ މިންވަރު އަދި ޖީ.ޑީ.ޕީގެ އިންސައްތައިން ޖުމްލަ ޚަރަދު، 2003 – 2013**

3.4 ކެޕިޓަލް ޚަރަދާއި ޕަބްލިކް ސެކްޓަރ އިންވެސްޓްމަންޓް

1999 ވަނަ އަހަރު ދައުލަތުގެ ޖުމްލަ ޚަރަދުގެ 62 އިންސައްތައަކީ ރިކަރަންޓް ޚަރަދެވެ. އަދި ކެޕިޓަލް ޚަރަދުގެ ޙިއްސާއަކީ 38 އިންސައްތައެވެ. ނަމަވެސް، 2003 ވަނަ އަހަރުން ފެށިގެން ކެޕިޓަލް ޚަރަދާއި ރިކަރަންޓް ޚަރަދުގެ ދެމެދުގައިވާ ތަފާތު ދަނީ އަހަރުން އަހަރަށް އިތުރުވަމުންނެވެ. މިގޮތުން 2010 ވަނަ އަހަރަށް ބަލާއިރު، ދައުލަތުގެ ޖުމްލަ ޚަރަދުގެ ތެރެއިން ރިކަރަންޓް ޚަރަދުގެ ޙިއްސާއަކީ 79 އިންސައްތައެވެ. އަދި ކެޕިޓަލް ޚަރަދުގެ ޙިއްސާއަކީ 21 އިންސައްތައެވެ. ފައިދާ ލިބޭ ފަދަ ކެޕިޓަލް އިންވެސްޓްމަންޓަށް ހޭދަ ނުކުރެވޭނަމަ، މުސްތަޤްބަލުގައި ދައުލަތަށް ލިބޭނޭ އާމްދަނީއަށްވެސް ނޭދެވޭ އަސަރުކުރާނެއެވެ. އަދި ރާއްޖޭގެ އިޤްތިޞާދީ ދުވެއްޔަށްވެސް މިކަމުން ހީނަރުކަމެއް ލިބުމަކީ އެކަށީގެންވާކަމެކެވެ. 2011 ވަނަ އަހަރުގެ ބަޖެޓަށް ބަލާއިރުވެސް، ބަޖެޓުގެ ޖުމްލަ ޚަރަދުގެ 79 އިންސައްތަ ހިއްސާކުރަނީ ރިކަރަންޓް ޚަރަދެވެ. އަދި ކެޕިޓަލް ޚަރަދުގެ ހިއްސާއަކީ 21 އިންސައްތައެވެ. މި މިސްރާބު ބަދަލުކުރުމަށްޓަކައި، ދައުލަތުގެ ހިންގުމުގެ ޚަރަދުތައް ކުޑަކޮށް، ދެމެހެއްޓެނިވި ގޮތެއްގައި އާމްދަނީ އިތުރުކޮށް، ކެޕިޓަލް އިންވެސްޓްމަންޓް މަތިކުރުމަށް ވިސްނަންޖެހެއެވެ. ތިރީގައިވާ ޗާޓުން ދައުލަތުގެ ހިންގުމުގެ ޚަރަދުގެ ހިއްސާގެ ދެބައިކަމަށްވާ ރިކަރަންޓް އަދި ކެޕިޓަލް ޚަރަދުގެ ކުރިއެރުން ދެއްކިފައި އެވަނީއެވެ.

**ޗާޓު 8: ރިކަރަންޓް އަދި ކެޕިޓަލް ޚަރަދު، 2004 – 2013**

2009 ވަނަ އަހަރާއި 2010 ވަނަ އަހަރުގެ ބަޖެޓުގައިވެސް ޕަބްލިކް ސެކްޓަރ އިންވެސްޓްމަންޓް ޕްރޮގްރާމްގެ ދަށުން ހިންގުނީ މުޅިންހެންވެސް 2007 އާއި 2008 ވަނަ އަހަރުގެ ތެރޭގައި ފެށިފައިވާ މަޝްރޫޢުތަކެވެ. ނަމަވެސް، މިއާއި ޚިލާފަށް 2011 ވަނަ އަހަރަށް ބަޖެޓުކުރެވިފައިވާ ކެޕިޓަލް މަޝްރޫޢުތަކުގެ ތެރޭގައި އައު މަޝްރޫޢުތައް ހިމެނިފައިވާނެއެވެ. އަދި މިމަޝްރޫޢުތައް އަމާޒުކުރެވިފައިވަނީ ހިންގަން ކަނޑައެޅިފައިވާ ޕްރޮގްރާމްތަކުން ހާސިލުކުރަން ބޭނުންވާ ނަތީޖާގެ މައްޗަށް ބަލައިގެންނެވެ. ދައުލަތުން ކުރާ ސީދާ ހޭދައިގެ އިތުރުން، އިޤްތިޞާދީ ގޮތުން ދެކޮޅު ޖެހޭ މަސައްކަތްތައް ކުރިއަށް ގެންދިއުން އަމިއްލަ ފަރާތްތަކަށް ދޫކޮށްލެވިފައިވާނެއެވެ. އަދި މީގެ އިތުރުން ސަރުކާރާއި ވިޔަފާރިތަކާއި ހިއްސާވެގެން ޕްރައިވެޓެ ޕަބްލިކް ޕާރޓްނާރޝިޕް އުސޫލުން މަޝްރޫއުތައް ހިންގުން ހުޅުވާލުމުން ގައުމުގައި ހިންގާ ތަރައްޤީގެ ބޮޑެތި މަޝްރޫޢުތަކަށް ވިޔަފާރި ކުންފުނިތަކުން ޝަޢުގުވެރިވެއެވެ. މިކަމުގެ ސަބަބުން އިންވެސްޓްމަންޓް މަތިވެ، ވަޒީފާތައް އިތުރުވެ އާއްމު ހާލަތަށް ހެޔޮބަދަލުތައް ގެނައުމަކީ މިބަޖެޓުގެ މުޙިންމު އެއް އަމާޒެވެ.

**ތާވަލު 2: މިހާރު ހިނގަމުންދާ މަޝްރޫޢުތައް - ޕީ.ޕީ.ޕީ އުސޫލުން**

|  |  |
| --- | --- |
| **އިންވެސްޓްމެންޓް (ރ)** | ޕްރޮޖެކްޓް |
| 510,000,000 | ދިވެހިރާއްޖޭގެ ގުޅުން ޕްރައިވެޓް ލިމިޓެޑް |
| 208,278,824 | މޯލްޑިވްސް ވޯޓަރ އެންޑް ސުވަރޭޖް ކޮމްޕެނީ |
| 5,100,000,000 | މޯލްޑިވްސް އެއަރޕޯރޓްސް ކޮމްޕެނީ ލިމިޓެޑް |
| 1,603,618,500 | ގަން އެއަރޕޯރޓް |
| 40,800,000 | ޤިޔާސުއްދީން ސްކޫލް |
| 69,000,000 | ސީ.އެޗް.އެސް.އީ އެނެކްސް |
| 621,562,500 | މާލޭގައި 500 ހައުސިން ޔުނިޓްއެޅުން |
| 225,675,000 | ށ. މިލަންދޫ އަދި ކޮމަންޑޫގައި 100 ސޯސަލް ހައުސިން ޔުނިޓްއެޅުން |
| 228,225,000 | މަތި އުތުރު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 188,700,000 | އުތުރު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 138,975,000 | މެދު އުތުރު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 107,100,000 | މެދު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 86,700,000 | މެދު ދެކުނު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 62,475,000 | މަތި ދެކުނު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 15,300,000 | ދެކުނު ޕްރޮވިންސްގައި ދަތުރުފަތުރުގެ ނިޒާމް ގާއިމްކުރުން |
| 2,295,000,000 | މަތި އުތުރު ޕްރޮވިންސް ރަށްތަކުގެ ފެނާއި ނަރުދަމާ ނިޒާމް ގާއިމްކުރުން (އަޕަރ ނޯތު ޔުޓިލިޓީސް ލިމިޓެޑް) |
| 1,147,500,000 | މަތި ދެކުނު ޕްރޮވިންސްގައި އިއާދަކުރަނިވި ހަކަތައިގެ ނިޒާމް ގާއިމްކުރުން (އަޕަރ ސައުތު ޔުޓިލިޓީސް ލިމިޓެޑް) |
| 1,695,750,000 | މަތި ދެކުނު ޕްރޮވިންސްގައި ފެނާއި ނަރުދަމާގެ ނިޒާމް ގާއިމްކުރުން (އަޕަރ ސައުތު ޔުޓިލިޓީސް ލިމިޓެޑް) |
| 535,500,000 | ދެކުނު ޕްރޮވިންސްގައި ފެނާއިނަރުދަމާ ނިޒާމް ގާއިމްކުރުން (ސަދަން ޔުޓިލިޓީސް ލިމިޓެޑް) |
| 3,825,000,000 | މާލެ ސަރަހައްދުގައި އިއާދަކުރަނިވި ހަކަތައިގެ ނިޒާމް ގާއިމްކުރުން (ސްޓެލްކޯ) |

**ތާވަލު 3: ކުރިއަށް އޮތް ތަނަށް ރޭވިފައިވާ މަޝްރޫޢުތައް - ޕީ.ޕީ.ޕީ އުސޫލުން**

|  |  |
| --- | --- |
| **ސެކްޓަރ** | ޕްރޮޖެކްޓް |
| ސިއްހީ ދާއިރާ | ހދ. ކުޅުދުއްފުށި ރީޖަނަލް ހޮސްޕިޓަލް |
| ޑްރަގް އެންފޯސްމެންޓް | ދިވެހިރާއްޖޭގެ ޑްރަގް ރީހެބިލިޓޭޝަން ސަރވިސަސް |
| އެޑިއުކޭޝަން | ސ. ހިތަދޫ އިސްލާމިއްޔާ ސްކޫލް |
| ވޭސްޓް | ސޮލިޑް ވޭސްޓް މެނޭޖްމެންޓް (ފޭސް 2) |
| ޔުޓިލިޓީސް | ސްޓޭޓް އިލެކްޓްރިކް ކޮމްޕެނީ ލިމިޓެޑް |
| ސިއްހީ ދާއިރާ | ވިލިމާލެ އަންހެނުންނާއި ކުޑަކުދިންގެ ހޮސްޕިޓަލް |
| ސިއްހީ ދާއިރާ | ހުޅުމާލެ ހޮސްޕިޓަލް |
| ސިއްހީ ދާއިރާ | ސ.މަރަދޫފޭދޫ ހެލްތް ސެންޓަރ |
| އެޑިއުކޭޝަން | ސެންޓަރ ފޯ ކޮންޓިނުއިންގ އެޑިޔުކޭޝަން |
| އެޑިއުކޭޝަން | ހ.ދ. ކުޅުދުއްފުށި ޢަފީފުއްދީން ސްކޫލް |
| އެޑިއުކޭޝަން | ލ. ގަން ޕްރައިމަރީ ސްކޫލް |
| އެޑިއުކޭޝަން | ސ. ހިތަދޫ ނޫރާނީ ސްކޫލް |
| ސިއްހީ ދާއިރާ | ޏ. ފުވައްމުލައް ރީޖަނަލް ހޮސްޕިޓަލް |
| މީޑިއާ | މޯލްޑިވްސް ނޭޝަނަލް ބްރޯޑްކާސްޓިންގ ކޯޕަރޭޝަން ލިމިޓެޑް |
| ޔުޓިލިޓީސް | ރީޖަނަލް ޔުޓިލިޓީ ކުންފުނިތައް |
| މަސްވެރިކަން | މޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ ލިމިޓެޑް |
| މަސްވެރިކަން | ކޫއްޑޫ ފިޝަރީޒް މޯލްޑިވްސް ލިމިޓެޑް |
| ހައުސިންގ | 10,000 ހައުސިންގ ޔުނިޓް 2 ވަނަ ފޭސް |

3.5 ދަރަނި އަދާކުރުން

ބަޖެޓުން ބޮޑު ހޭދައެއް ކުރަން ޖެހޭ އަނެއް އައިޓަމްއަކީ، ދައުލަތުގެ ދަރަނި އަދާކުރުމެވެ. ދައުލަތުގެ ހޭދައިގެ ބޮޑު ބައެއްގެ ގޮތުގައި ފެނިގެންދާ ބޭރުގެ ދަރަނި ކުރީ އަހަރުތަކާ ބަލާއިރު، ދަނީ ކުޑަވަމުންނެވެ. މިގޮތުން 2010 ވަނަ އަހަރު ބޭރުގެ ދަރަނި ދެއްކުމަށް 1,332.0 މިލިއަން ރުފިޔާ ހޭދަވެފައިވާއިރު، 2011 ވަނަ އަހަރު ބޭރުގެ ދަރަނި އަދާ ކުރުމަށް ހޭދަ ކުރެވެނޭކަމަށް އަންދަޒާ ކުރެވެނީ 889.3 މިލިއަން ރުފިޔާއެވެ. މިއީ 2010 ވަނަ އަހަރާ އަޅާ ބަލާއިރު 33 އިންސައްތަ ކުޑަ އަދަދެކެވެ. ހަމަ މިބީދައިން 2012 އަދި 2013 ގައި ސަރުކާރުން ބޭރުގެ ދަރަނި އަދާ ކުރަމަށް ދައްކަންޖެހޭވަރު ކުޑަވަމުން ދާނެ ކަމަށް ފާހަގަ ކުރަމެވެ. ދައުލަތުން ބޭރުގެ ދަރަނި ދެއްކުމަށް ކުރާ ހޭދަ މަދުވަމުން ދިޔަކަމުގައިވިޔަސް، ޑޮމެސްޓިކް ދަރަނި ދެއްކުމަށް ކުރާ ހޭދަ ވަނީ ބޮޑުވެފައެވެ. މިގޮތުން 2010 އަކާ އަޅާ ބަލާއިރު 2011 ވަނަ އަހަރު 35.5 އިންސައްތަ އިތުރުވާނެ ކަމަށް ވަނީ އަންދާޒާ ކުރެވިފައެވެ. މިއީ ކުރިޔަށް އޮތް އަހަރުތަކަށް ވިސްނާއިރު، ދައުލަތުގެ ޚަރަދު ހެޔޮ މަގަށް އެޅުވުމަށްޓަކައި އެޅޭ ހަރުދަނާ ފިޔަވަޅެކެވެ. ސަބަބަކީ، 2009 ޑިސެމްބަރުގެ ފަހުން، އެމް.އެމް.އޭ އިން ފައިސާ ޗާޕުކުރުން ހުއްޓާލައި ސަރުކާރުގެ އާމްދަނީއާއި ޚަރަދުތަކުގެ ފަރަގު ހަމަޖެއްސުމަށްޓަކައި ޓްރެޜަރީ ބިލުގެ ޒަރީއްޔާއިން ދަރަނި ހޯދައި އެދަރަންޏެއްގެ މުއްދަތު ހަމަވުމުން ދައްކާ ޚަލާސްކުރަން ފެށިފައިވާކަމެވެ. މީގެ އިތުރުން އެމް.އެމް.އޭ. އުފެދުނީންސުރެ 2009 ގެ ޑިސެމްބަރާއި ހަމައަށް ނަގާފައިވާ 3,806 ބިލިއަން ރުފިޔާ، އަހަރުތަކަކަށް ބަހާލެވިގެން ދައްކަން ފަށާފައިވުމުގެ ސަބަބުން ދަރަނި ޚަލާސްކުރަން ކުރެވޭ ހޭދަ ބޮޑުވެފައިވެއެވެ. ކުރީގެ ދަރަނިތަކެއް މިހާރު ދައްކަންޖެހުމުން އެދަރަނި އަދާކުރުމަށް ހޭދަކުރެވޭ މިންވަރަކުން ހިގާ އަހަރުގެ ޚަރަދުތައް ކުޑަކުރަންޖެހެއެވެ. މިއީ މާޒީގައި މިފަދަ ދަރަނިތައް ޚަލާސް ކޮށްފައިނުވާތީ މިއަދު އުފުލާން ޖެހިފައިވާ ބުރައެކެވެ. އެހެން ކަމުން ޑޮމެސްޓިކް ދަރަނި ދެއްކުމަށްޓަކައި ސަރުކާރުން ގެންގުޅޭ ސިޔާސަތަކީ، ކޮންމެ އަހަރުކުވެސް ވަކިވަރެއް ދައުލަތުގެ ބަޖެޓުން މިހާރު މިކަމަށް ހޭދަ ކުރުމެވެ.

2011 ވަނަ އަހަރުގެ ޚަރަދުގެ ތެރޭގައި، ބޭރުގެ ލޯނު އެހީގެ ދަށުން ހިންގޭ މަޝްރޫޢުތަކަށް 1,327.7 މިލިއަން ރުފިޔާ ބަޖެޓުކުރެވިފައިވާނެއެވެ. އަދި ހިލޭ އެހީގެ ގޮތުގައި ހިންގޭ މަޝްރޫޢުތަކަށް 93.2 މިލިއަން ރުފިޔާ ހިމެނިފައިވާނެއެވެ. އަދި އަހަރުގެ ތެރޭގައި ބަޖެޓު ސަޕޯރޓް ލޯނުގެ ގޮތުގައި 369.4 މިލިއަން ރުފިޔާ ލިބޭނެކަމަށް ލަފާކުރެވެއެވެ.

3.6 މެދުރާސްތާގެ ބަޖެޓުގެ އަމާޒު

2011 ވަނަ އަހަރުގެ މެދުރާސްތާ އަމާޒަކީ، ދަޢުލަތުގެ ހިންގުން ހަމަމަގަށް އަޅުވައި، ދަޢުލަތުގެ ޚަރަދު ކުޑަކޮށް، އިޖްތިމާއި، އަދި ޢިޤްތިސާދީ މަޝްރޫއުތައް ހިންގުމަށް މަގުފަހިކޮށް، ބައިނަލްއަޤްވާމީ މާލީ އިދާރާތަކުގެ އިތުބާރު ބޮޑުވާނޭ ގޮތަށް ބައްޓަންކުރެވިފައިވާ އޮނިގަނޑެއް އެކުލަވާލައި ހިންގުމެވެ. ދަޢުލަތުގެ މިސްރާބު އަމާޒުވެފައި މިހިރީ 2011 ގައި ބަޖެޓްގެ ޑެފިސިޓް 15.3 އިންސައްތައިގައި ހިފެހެއްޓި ކުރިޔަށް އޮތް 3 އަހަރު ނިމޭއިރު، ދައުލަތުގެ ބަޖެޓު ޑެފިސިޓް 5.3 އިންސައްތައަށް ވުރެ މަތި ނުވާނެ ގޮތަށް ހިފެހެއްޓުމެވެ.

2011 ވަނަ އަހަރަށް އަދި މެދުރާސްތާއަށް ފަރުމާކުރެވިފައިވާ ބަޖެޓް އޮނިގަނޑު ތަންފީޒުކުރެވޭނީ، މިހާރު ހުށަހެޅިފައިވާ އަދަދަށް ވުރެ ޚަރަދުތައް އިތުރުނުކޮށް، ދައުލަތުގެ އާމްދަނީ އިތުރުކުރުމަށް ހުށަހެޅިފައިވާ ކަންތައްތައް ފުރިހަމަކުރުމަށް އަވަސްވެގަތުމުންނެވެ. މިގޮތުން 2011 ގައި ނެގުމަށް ހަމަޖެހިފަވާ ވިޔަފާރީގެ ފައިދާއިން ނަގާ ޓެކްސްއާއި ބެހޭ ބިލު ފާސްވެ، މިޓެކްސް ނެގުމުގެ އަމަލީ މަސައްކަތް ފެށުމަކީ، މި ދަނޑިވަޅުގައި ޑެފިސިޓް 15.3 އިންސައްތައިގައި ހިފެހެއްޓުމަށްޓަކައި ލާޒިމު ކުރާކަމެކެވެ. މިމަގުން ކަން ނުހިނގައިފިނަމަ 2010 ގައި ހުށަހެޅުނު ބަޖެޓުގެ އަމާޒުތައް ގެއްލި ދިޔަފަދައިން 2011 އަށް ހުށަހެޅޭ މެދުރަސްތާގެ އަމާޒުތައްވެސް ގެއްލި ހިނގައި ދިއުމަކީ އެންމެ ގާތްގޮތެވެ.

3.7 ބަޖެޓު ޑެފިސިޓް ފޫބެއްދުން

2011 ވަނަ އަހަރަށް ހުށަހެޅިފައިވާ ދައުލަތުގެ ބަޖެޓުގެ ޑެފިސިޓު ފޫބެއްދުމަށް ހުށަހެޅިފައިވަނީ 4 ގޮތަކުންނެވެ. އެއީ، ބޭރުގެ ލޯނު އެހީގެ ދަށުން ހިންގާ މަޝްރޫޢުތަކަށް ލިބޭ ފައިސާއިންނާއި، ބޭރުގެ ލޯނު އެހީގެ ގޮތުގައި ފައިސާއިން ލިބޭ 369.4 މިލިއަން ރުފިޔާއިންނާއި، ޕްރައިވަޓައިޒޭޝަން ސިޔާސަތުގެ ދަށުން ޕްރައިވަޓައިޒްކުރެވޭ ތަންތަނުން ލިބޭ 1474.9 މިލިއަން ރުފިޔާއިންނާއި، އަދި ޑޮމެސްޓިކް މާކެޓުގައި ޓްރެޜަރީ ބިލު ވިއްކައިގެންނެވެ. މިގޮތުން ޓްރެޜަރީ ބިލުގެ ގޮތުގައި 2011 ވަނަ އަހަރު 1,355.1 މިލިއަން ރުފިޔާ ހޯދަން ޖެހޭނެ ކަމަށް އަންދާޒާ ކުރެވެއެވެ.

ބެޖެޓުގެ ޑެފިސިޓް އިތުރުވުމުން، އެޑެފިސިޓް ފޫބެއްދުމަށްޓަކައި ޓްރެޜަރީ ބިލު ވިއްކަނީ ރާއްޖޭގެ މާލީ އިދާރާތަކަށެވެ. އަދި މިގޮތުން، ދައުލަތުގެ ދަރަނި ފޫބެއްދުމަށް ފައިސާ ނެގުމުން، އަމިއްލަ ފަރާތްތަކަށް ލޯނު ހޯދުމުގެ ފުރުސަތު ހަނިވެގެންދެއެވެ. މީގެ ސަބަބުން، އިންވެސްޓްމަންޓް މަދުވެ، މީގެ އަސަރު ރާއްޖޭގެ އިޤްތިޞާދީ ކުރިއެރުމަށް ފޯރާނެއެވެ.

**ތާވަލު 4: މެދު ރާސްތާގެ ބަޖެޓު އޮނިގަނޑު، 2005 - 2013[[2]](#footnote-2)**



**ޗާޓު 9: މެދުރާސްތާގައި ދައުލަތުގެ ބަޖެޓު ބައްޓަންކުރުމަށް ހުށަހެޅިފައިވާ ގޮތް**

1. ބޭރުގެ ދަރަނި

2009ވަނަ އަހަރުގެ ބޭރުގެ ދަރަނީގެ ޖުމްލަ (ޓޯޓަލް އެކްސްޓަރނަލް ޕަބްލިކް އަދި ޕަބްލިކްލީ ގެރެންޓީޑް ޑެޓް) އަކީ 533 މިލިއަން އެމެރިކާ ޑޮލަރެވެ. އަދި ލޯނުގެ ފައިސާއިން ޚަރަދު (ޑިސްބަރސް) ކުރެވިފައިވަނީ 110.7 މިލިއަން އެމެރިކާ ޑޮލަރެވެ. 2010 ވަނަ އަހަރަށް ބަލާއިރު ބޭރުދަރަނީގެ ޖުމްލަ 607.3 މިލިއަން އެމެރިކާ ޑޮލަރަށް އިތުރުވާނެ ކަމަށް ލަފާކުރެވެއެވެ. އަދި ލޯނު ފައިސާއިން ޚަރަދު ކުރެވޭނެ ކަމަށް ލަފާކުރެވެނީ 118.3 މިލިއަން އެމެރިކާ ޑޮލަރެވެ. މިއީ އެކިއެކި މަޝަރޫޢުތައް ހިންގުމަށް ބޭރުގެ ލޯނުއެހީއިން ޚަރަދުވާނެކަމަށް ލަފާކުރާ ޢަދަދާއި ލޯނުއެހީގެ ގޮތުގައިފައިސާއިން މިއަހަރުތެރޭ ލިބިފައިވާ 29.4 މިލިއަން އެމެރިކާ ޑޮލަރު ހިމެނޭ ޖުމްލަ ޢަދަދެވެ. 2011 ވަނަ އަހަރަށް ބަލާއިރު ބޭރުދަރަނީގެ ޖުމްލަ 674.0 މިލިއަން އެމެރިކާ ޑޮލަރަށް އިތުރުވާނެއެވެ. އަދި ލޯނު ފައިސާއިން ޚަރަދު ކުރެވޭނެ ކަމަށް ލަފާކުރެވެނީ 132.6 މިލައަން އެމެރިކާ ޑޮލަރެވެ.

ބޭރުގެ ދަރަނި ސަރވިސް ކުރުމަށް ކުރާ ޚަރަދު (އިންޓްރެސްޓް އަދި ރީޕޭމަންޓް) 2009ވަނަ އަހަރާ އަޅާބަލާއިރު 2010ވަނަ އަހަރު 3.94 އިންސައްތަ އަދި 2011ވަނަ އަހަރު 51.57 އިންސައްތަ އިތުރުވާނެއެވެ. މީގެ މައިގަނޑު ސަބަބަކީ ކުރުމުއްދަތެއްގައި އަނބުރާ ދައްކާގޮތަށް ނަގާފައިވާ ކޮމަރޝަލް ލޯނުތަކުގެ އިންޓަރެސްޓާއި ބައެއްލޯނުތައް އަނބުރާ ދެއްކުމުގެ ބުރަ 2011 ވަނައަހަރު ހިމެނިފައިވާތީއެވެ.

2009 ވަނަ އަހަރުން 2010 އަދި 2011ވަނަ އަހަރަށް ދައުލަތުގެ ދަރަނި ޤައުމުގެ އުފެއްދުންތެރިކަމުގެ ނިސްބަތުން (ނޮމިނަލް ޖީ.ޑީ.ޕީ) 41.0 އިން 40.5 އިންސައްތައަށް ބަދަލުވާނެކަމަށް ލަފާކުރެވެއެވެ. 2010 އަދި 2011 ވަނަ އަހަރު ދައުލަތުގެ ދަރަނި ޤައުމުގެ އުފެއްދުންތެރިކަމުގެ ނިސްބަތުން އެއްވަރެއްގައި ހުރި ނަމަވެސް ދަރަނި ސަރވިސް ކުރުމަށް ކުރާ ޙަރަދު ޤައުމުގެ އެކްސްޕޯޓްސް އޮފް ގުޑްސް އެންޑް ސަރވިސަސްގެ ނިސްބަތުން 5.9 އިންސަތައިން 9.4 އިންސައްތަ އަށް އަރާނެ ކަމަށް ލަފާކުރެވެއެވެ.

1. ބެލެންސް އޮފް ޕޭމަންޓްސް އާއި ރަސްމީ ރިޒާވް

2011 ވަނަ އަހަރަށް އަންދާޒާކުރާ ހިސާބުތައް ދައްކާގޮތުން ރާއްޖޭގެ ބެލެންސް އޮފް ޕޭމަންޓްސްގެ ކަރަންޓް އެކައުންޓްގެ ދަރަނި 2010 ވަނަ އަހަރާއި އަޅާބަލާއިރު 40 އިންސައްތަ އިތުރުވާނޭކަމަށް ލަފާކުރެވެއެވެ. ޖީ.ޑީ.ޕީގެ ނިސްބަތުން ބަލާއިރު ކަރަންޓް އެކައުންޓްގެ ދަރަނި 2010 ވަނަ އަހަރު ހުރި 31 އިންސައްތަ އިން 2011 ވަނަ އަހަރު 39 އިންސައްތައަށް އަރާނޭކަމަށް ލަފާކުރެވެއެވެ. މީގެ މައިގަޑު ސަބަބަކީ 2011 ވަނަ އަހަރު ރާއްޖެއަށް އިމްޕޯޓްކުރެވޭނެކަމަށް އަންދާޒާކުރާ މިންވަރު ވަރަށް ބޮޑުތަން އިތުރުވުމާއި ގުޅިގެން ވިޔަފާރި އެކައުންޓްގެ ފަރަގު ވަރަށް ބޮޑުވާނެކަމަށް އަންދާޒާކުރެވޭތީއެވެ.

2010 ވަނަ އަހަރާއި އަޅާ ބަލާއިރު 2011 ވަނަ އަހަރު ރާއްޖެއިން ބޭރުކުރެވޭ ތަކެއްޗަށް ލިބޭ އާމްދަނީ (އެކްސްޕޯރޓް އަރނިންގްސް) 4 އިންސައްތަ ދަށަށްދާނެކަމަށް ލަފާކުރެވެއެވެ. މީގެ މައިގަނޑު ސަބަބެއްކަމަށް ބެލެވެނީ މަސްވެރިކަން އިތުރަށް ދަށަށް ދާނެކަމަށް ލަފާކުރެވޭތީވެ، ރާއްޖެއިން އެކްސްޕޯޓްކުރެވޭ މަހުގެ ބާވަތްތަކަށް ލިބޭ އާމްދަނީވެސް ދަށްވާނެކަމަށް ލަފާކުރެވިފައިވުމެވެ. މިގޮތުން 2010 ވަނަ އަހަރު ނިމޭއިރު އިންޝުއަރެންސް އަދި ފްރައިޓް ނުހިމަނާ) 978.0 މިލިއަން ޑޮލަރުގެ ތަކެތި އިމްޕޯޓްކުރެވި 180.0 މިލިއަން ޑޮލަރުގެ ތަކެތި އެކްސްޕޯޓް ކުރެވޭނެކަމަށް ލަފާކުރެވެއެވެ. އަދި 2011 ވަނަ އަހަރު ނިމޭއިރު އިންޝުއަރެންސް އަދި ފްރައިޓް ނުހިމަނައި 1148.1 މިލިއަން ޑޮލަރުގެ ތަކެތި އިމްޕޯޓްކުރެވި 172.3 މިލިއަން ޑޮލަރުގެ ތަކެތި ރާއްޖެއިން އެކްސްޕޯޓްކުރެވޭނެކަމަށް ލަފާކުރެވެއެވެ.

2009 ވަނަ އަހަރު ނިމުނުއިރު ރަސްމީ ރިޒާވްސް ގޮތުގައި 261.0 މިލިއަން ޑޮލަރު ހުރުމަށްފަހު 2010 ގެ ނިޔަލަށް ހުންނާނެކަމަށް މިހާރު ލަފާ ކުރެވެނީ 314.3 މިލިއަން ޑޮލަރެވެ. އަދި 2011 ވަނަ އަހަރު ނިމޭއިރު ރާއްޖޭގެ ރަސްމީ ރިޒާވްސްގެ ގޮތުގައި 299.4 މިލިއަން ޑޮލަރު ހުންނާނޭ ކަމަށް އަންދާޒާކުރެވެއެވެ. ރަސްމީ ރިޒާވުން އިމްޕޯޓްކުރެވޭ މިންވަރަށް ބަލާއިރު 2010 ވަނަ އަހަރު އެވްރެޖްކޮށް 3.4 މަސްދުވަހުގެ އިމްޕޯރޓްސް އަދި 2011 ވަނަ އަހަރު 2.8 މަސް ދުވަހުގެ އިމްޕޯރޓްސްގައި ހިފެހެއްޓޭނެކަމަށްވެސް އަންދާޒާކުރެވެއެވެ.

1. އިކޮނޮމިކް އެސަމްޕްޝަންސް
   1. ޤައުމީ އުފެއްދުންތެރުކަމުގެ މިންގަނޑު









6.2 2010 އިން 2013 އަށް ލަފާކުރާ ދައުލަތުގެ އާމްދަނީއާއި ގުޅޭ

1. **އިމްޕޯޓް ޑިއުޓީ:** 2011 ވަނަ އަހަރަށް ލަފާކޮށްފައިވާއިމްޕޯޓް ޑިއުޓީގެ ގޮތުގައި ސަރުކާރަށް ލިބޭ އާމްދަނީ އިތުރުވާނެކަމަށް ލަފާކުރެވިފައިވަނީ 2011 ވަނަ އަހަރު 09 ރިސޯޓެއްގެ މަސައްކަތް ނިންމާ އެރިސޯޓުތައް ހުޅުވޭނެކަމަށް ލަފާކުރެވޭތީއެވެ. އަދި މީގެ އިތުރުން 2012 އަދި 2013 ވަނަ އަހަރު އިތުރު ބައެއް ރިސޯޓްތައް ހުޅުވޭނެކަމަށް އަންދާޒާކުރެވޭތީ، އެ ރިސޯޓުތަކުގެ އިމާރާތްކުރުމުގެ މަސައްކަތްތައް 2011 ވަނަ އަހަރު ކުރިއަށް ގެންދެވޭނެކަމަށް ލަފާކުރެވޭތީއެވެ. އަދި ދުނިޔޭގެ އިޤްތިޞާދަށް ކުރިމަތިވެފައިވާ ހީނަރުކަން ރަނގަޅުވާން ފަށާފައިވުމުގެ ސަބަބުން ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އިތުރުވުމާއި، އިމާރާތްކުރުމަށާއި ތެލުގެ ބާވަތްތައް އެތެރެކުރުމަށް ކުރާ ހޭދަ 2010 ވަނަ އަހަރާއި އަޅާބަލާއިރު 2011 ވަނަ އަހަރު އިތުރުވާނެކަމަށް ލަފާކުރެވެއެވެ. ޖުމްލަކޮށް ބަލާއިރު 2010 ވަނަ އަހަރާއި އަޅާބަލާއިރު 2011 ވަނަ އަހަރު ރާއްޖެއަށް އިމްޕޯރޓުކުރެވޭ ތަކެތި 17.7 އިންސައްތަ އިތުރުވާނެކަމަށް ލަފާކުރެވެއެވެ.
2. **ޓޫރިޒަމް ޓެކްސް:** ދުނިޔޭގެ އިޤްތިޞާދަށް ކުރިމަތިވެފައިވާ މައްސަލަތައް ހައްލުވަމުން ދިއުމާއި ޗައިނާއިން ރާއްޖެއަށް ޒިޔާރަތްކުރާ ފަތުރުވެރިންގެ އަދަދު ލަފާކުރި ވަރަށްވުރެ ބޮޑުތަން އިތުރުވުމުގެ ސަބަބުން 2009 ވަނަ އަހަރާ އަޅާބަލާއިރު، 2010 ވަނަ އަހަރު ޒިޔާރަތްކުރި ފަތުރުވެރިންގެ އަދަދު 20 އިންސައްތަ އިތުރުވާނެކަމަށް ލަފާކުރެވެއެވެ. އަދި ޗައިނާއިން ކުރިއަށް އޮތް ތަނުގައިވެސް ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އިތުރުވާނެކަމަށް ލަފާކުރެވެއެވެ. 2010 ވަނަ އަހަރު އިތުރު 9 ރިސޯޓް ހުޅުވުމުގެ ސަބަބުން ގާތްގަނޑަކަށް 1114 އެނދު އިތުރުވެގެންދާނެ ކަމަށް ލަފާކުރެވެއެވެ. އަދި 2011 ވަނަ އަހަރު ނިމޭއިރު ރާއްޖެއަށް ޒިޔާރަތްކުރާ ފަތުރުވެރިންގެ އަދަދު 5.6 އިންސައްތަ އިތުރުވާނެކަމަށް ލަފާކުރެވެއެވެ. 2011 ވަނަ އަހަރު ރާއްޖެއަށް ޒިޔާރަތް ކުރާނެކަމަށް ލަފާކުރެވެނީ 830,995 މީހުންނެވެ. އަދި އެވްރެޖް އޮކިއުޕަންސީ 78.3 އިންސައްތައިގައި ހުންނާނެކަމަށް ލަފާކުރެވެއެވެ.
3. **ޓޫރިސްޓް ޚިދުމަތްދޭ ތަންތަނުން ވިއްކާ ތަކެއްޗާއި ދޭ ޚިދުމަތުން ނެގޭ ޓެކްސް:** އަލަށް ތައާރަފުކުރެވޭ މިޓެކްސް އިން 2011 ވަނަ އަހަރު 927 މިލިއަން ރުފިޔާ ލިބޭނެކަމަށް ލަފާކުރެވެއެވެ. މި ޓެކްސް ލަފާކުރުމުގައި މައިގަނޑުގޮތެއްގައި ބަލާފައިވާނީ ރާއްޖެއަށް ޒިޔާރަތްކުރާނެ ފަތުރުވެރިންގެ އަދަދަށާއި ޓޫރިސްޓް ޚިދްމަތްދޭ ތަންތަނުން ވިއްކާ ތަކެއްޗާއި ދޭ ޚިދުމަތްތަކުގެ ރޭޓްތަކަށް ބަލައިގެންނެވެ.
4. **ބޭންކް ޕްރޮފިޓް ޓެކްސް:** ބޭންކިންގ ސެކްޓާއަށް މިހާރު ކުރިމަތިވެފައިވާ އިޤްތިޞާދީ އަދި މާލީ ހީނަރުކަން އަދިވެސް މުޅިން ހަމައަކަށް އެޅޭގޮތް ވަނީ ނުވެފައެވެ. ޑޮލަރުގެ ތާށިކަމާއެކު ބެންކުތަކުން މުޢާމަލަތްކުރާ މީހުން މަދުވުމާއި ދޫކުރެވިފައިވާ ބޮޑެތި ލޯނުތައް އަނބުރާ ދައްކާ މިންވަރު މަދުވުމުގެ ސަބަބުން ބޭންކުތަކުގެ އާމްދަނީ މާބޮޑުތަން އިތުރުވާނެކަމަށް ލަފައެއް ނުކުރެވެއެވެ. ނަމަވެސް 2010 ވަނަ އަހަރާއި އަޅާބަލާއިރު 2011 ވަނަ އަހަރު މިބައި 6 އިންސައްތަ އިތުރުވާނެކަމަށް ލަފާކުރެވެއެވެ.
5. **ވިޔަފާރީގެ ފައިދާއިން ނެގޭ ޓެކްސް:** މިހާރު މަޖިލީހަށް ހުށަހެޅިފައިވާ ވިޔަފާރީގެ ފައިދާއިން ޓެކްސް ނެގުމުގެ ބިލް މަޖިލީހަށް ހުށަހެޅި ކޮމިޓީގެ ސްޓޭޖްގައި ދަނީ މަޝްވަރާކުރެވެމުންނެވެ. މަޖިލީހުގެ އިއްޒަތްތެރި މެންބަރުން މަޖިލީހުގެ ފުލޯގައި ވާހަކަދައްކަވާއިރު ޑައިރެކްޓް ޓެކުހެއްނެގުމަށް ބާރު އަޅުއްވަމުން ދިއުމާއި ޓެކްސް ނެގުމަށް އުފައްދަވަންޖެހޭ އިދާރާ އުފެދި އެއިދާރާގެ މަސައްކަތް މިހާރު ފެށިފައިވާތީ މިހާރު ހުށަހެޅިފައިވާ ވިޔަފާރީ ފައިދާއިން ނެގޭ ޓެކްސް ނެގުމުގެ ބިލު އަވަސް ފުރުސަތެއްގެ ތެރޭގައި ފާސްވެ، 2011 ގެ ހަތް މަސްދުވަހަށް މިޓެކްސް ލިބޭނެކަމަށް ލަފާކޮށްފައިވާނެއެވެ.
6. **އެއާރޕޯޓް ސާވިސް ޗާޖް؛** ރާއްޖެއިން ބޭރަށް ފުރާ ފަސިންޖަރުންގެ އަތުން މިހާރު ނަގަމުންދާ އެއާރޕޯޓް ސާވިސް ޗާޖް ޖަމާކުރެވެމުންދަނީ ސަރުކާރުގެ އާމްދަނީ އެކައުންޓަށެވެ. އެއާރޕޯޓްގެ ސަލާމަތީ ކަންތައްތައް އިތުރަށް ހަރުދަނާކުރުމުގެ ގޮތުން ކުރަންޖެހޭ ކަންތައްތައް ސަރުކާރުން ކުރަމުންދާ ގޮތަށް ހަމަޖައްސަވައި، ގާނޫނަށް ބަދަލުގެނެސް މިހާރު ނަގަމުންދާ 12 ޑޮލަރުގެ ބަދަލުގައި ބޭރުމީހުންގެ އަތުން 18.5 ޑޮލަރު ނަގާގޮތަށް މިހާރުވަނީ ހަމަޖައްސަވާފައެވެ.
7. އެއްގަމު އުޅަނދުފަހަރާއި، މަސްވެރިކަންކުރާ އުޅަނދުފަހަރު ފިޔަވައި ކަނޑުގައި ދުއްވާ އުޅަނދުފަހަރާއި ވިޔަފާރިއާއި ކުންފުނީގެ އަހަރީ ފީ އަދި ރަޖިސްޓްރީ ފީގެ ގޮތުގައި ސަރުކާރަށް ލިބޭނެކަމަށް ލަފާކޮށްފައިވާ އާމްދަނީ ލަފާކުރެވިފައިވަނީ މޯލްޑިވްސް އިންލެންޑް ރެވެނިއު އޮތޯރިޓީގެ ރިކޯޑްތަކަށާއި، ކުރިއަށްއޮތް އަހަރު ރަޖިސްޓްރީ ކުރާނެކަމަށް ލަފާކުރާ ޢަދަދާއި ރަޖިސްޓްރީ ބާތިލްކުރާނެކަމަށް ލަފާކުރާ ޢަދަދުގެ މައްޗަށް ބަލައިގެންނެވެ.
8. **ރެވެނިއު ސްޓޭމްޕް:** ރެވެނިއު ސްޓޭމްޕުން ލިބޭ އާމްދަނީ 2010 ވަނަ އަހަރާއި އަޅާބަލާއިރު 2011 ވަނަ އަހަރު 5 އިންސައްތަ އިތުރުވާނެކަމަށް ލަފާކުރެވެއެވެ. އެއީ ރާއްޖެ އެތެރެކުރެވޭ މުދާއިތުރުވުމާއި ލޯނުނެގުމަށް ރަޖިސްޓްރީ ކުރެވޭ މޯގޭޖުތަކުގެ އަދަދު އިތުރުވާނެކަމަށް ލަފާކުރެވޭތީއެވެ.
9. **ރޯޔަލްޓީ:** ރޯޔަލްޓީގެ ގޮތުގައި ސަރުކާރަށް ލިބޭ އާމްދަނީ 2010 ވަނަ އަހަރާއި އަޅާބަލާއިރު 2011 ވަނަ އަހަރު 23 އިންސައްތަ ދަށްވާނެކަމަށް ލަފާކުރެވެއެވެ. މަސްވެރިކަންދަށްވެ މަސްވެރިކަމުގެ ދާއިރާގައި ހަރަކާތްތެރިވާ ކުންފުނިތަކާއި މަސްވެރިންގެ ފައިދާއާއި ލާބައަށްޓަކައި މިވަގުތު މަސް އެކްސްޕޯޓްކުރާ ފަރާތްތަކުން ނަގަމުން އަންނަ ރޯޔަލްޓީ ހުއްޓާލުމާމެދު ސަރުކާރުން ވިސްނަވަމުންދާތީ ރޯޔަލްޓީގެ ގޮތުގައި 2011 ވަނަ އަހަރު އެއްވެސް އާމްދަނީއެއް ސަރުކާރަށް ލިބޭނެކަމަށް ލަފާކުރެވިފައެއް ނުވެއެވެ. މިގޮތުން 17.4 މިލިއަން ރުފިޔާ ރޯޔަލްޓީ އިން އުނިކުރެވިފައި ވާނެއެވެ.
10. **ސަރުކާރުގެ ރިސޯޓުތަކުގެ ކުލި:** ޓޫރިޒަމް ޤާނޫނަށް ގެނެވުނު އިސްލާހާއި ގުޅިގެން ރިސޯޓުތަކުން ކުލި ނަގަމުން އައިގޮތަށް ވަނީ ބަދަލުގެނެވިފައެވެ. މިގޮތުން 01 ޖެނުއަރީ 2011 އިން ފެށިގެން ކުލި ނެގޭނީ ރަށުގެ ބޮޑުމިނަށް ބަލައިގެންނެވެ. މިގޮތުން 2011 އިން 2013 ވަނަ އަހަރަށް ލިބޭނެކަމަށް ލަފާކުރެވިފައިވާ ކުލީގެ ތެރޭގައި ހިމެނިފައިވާނީ، މިހާރު އޮޕަރޭޓް ކުރަމުންދާ ރިސޯޓުތަކާއި މިތިން އަހަރު އަލަށް ހުޅުވާނެކަމަށް ލަފާކުރާ ރިސޯޓުތަކުގެ ކުއްޔެވެ. އަދި ރިސޯޓުކުއްޔަށް ގެނެވުނު ބަދަލާގުޅިގެން ކުލީގެ ގޮތުގައި ލިބޭ އާމްދަނީ ބޮޑުތަން ކުޑަވެގެންދާނެއެވެ. ނަމަވެސް ފަތުރުވެރިކަމުގެ ދާއިރާއިން ނެގޭ ޖީއެސްޓީގެ ސަބަބުން ޖުމްލަ އާމްދަނީ އެއްވަރެއްގައި ހިފެހެއްޓޭނެކަމަށް ލަފާކުރެވެއެވެ. އަދި ރިސޯޓް އޮޕަރޭޓްކުރާ ފަރާތްތަކަށް މިކަމުގެ ސަބަބުން އިތުރު ފަސޭހަތަކެއް ލިބިގެންދާނެއެވެ.
11. **ރިސޯޓްތަކުގެ މުއްދަތު އިތުރުކުރުމުގެ ފީ:** ޓޫރިޒަމް ޤާނޫނަށް ގެނެވުނު އިސްލާހުގެ ސަބަބުން މިހާރު ކުއްޔަށް ދޫކުރެވިފައިވާ ރަށްރަށުގެ މުއްދަތު 50 އަހަރަށް އިތުރު ކުރުމުގެ ފުރުސަތު ލިބިއެވެ. މިގޮތުން އިތުރު ކުރެވޭ ކޮންމެ އަހަރަކަށް 100,000 އެމެރިކާ ޑޮލަރުގެ ފީ އެއް ދެއްކުމުން މުއްދަތު އިތުރު ކޮށްދޭންޖެހެއެވެ. މިގޮތުން މިހާރު އޮޕަރޭޓް ކުރާ ރިސޯޓް ތަކުން، ޤާނޫނު ތަސްދީގުކުރާ ތާރީޚުން ފެށިގެން 18 މަސްދުވަހުގެ ތެރޭގައި މުއްދަތު އިތުރުކުރުމުގެ ފުރުސަތު ލިބޭއިރު އޮޕަރޭޓް ކުރަންނުފަށާ ރަށްރަށަށް 36 މަސްދުވަސް ލިބެއެވެ. ވުމާއެކު ގިނަ ފަރާތްތަކުން މުއްދަތު އިތުރުކުރުމުގެ މަސައްކަތް ފަށައިގަންނާނީ 2012 ވަނަ އަހަރުގައި ކަމަށް ލަފާކުރެވެއެވެ. އަދި ކުރިޔަށް އޮތް ދިހަ އަހަރުތެރޭގައި މުއްދަތު ހަމަވާ ރިސޯޓްތަކުން 2011 ވަނަ އަހަރާއި 2012 ވަނަ އަހަރުގައި މުއްދަތު އިތުރުކުރާނެކަމަށް ލަފާކުރެވިފައިވެއެވެ.
12. **ވޯކް ވިސާ: (ކުރީގެ ވޯކްޕާމިޓްގެ ބަދަލުގައި މިހާރު ނަގާ ލޭބަރ ފީ)** ވޯކް ވިސާގެގޮތުގައި ސަރުކާރަށް ލިބޭ އާމްދަނީ 2010 ވަނަ އަހަރާއި އަޅާބަލާއިރު 2011 ވަނަ އަހަރު 10 އިންސައްތަ އިތުރުވާނެކަމަށް ލަފާކުރެވެއެވެ. ވޯކް ވިސާގައި ރާއްޖެއަށް މީހުން ގެނައުމުގައި މިހާރު އަމަލުކުރާ ގަވާއިދުގެ ސަބަބުން މީހުން ގެނައުމުގައި ކޮންމެވެސްވަރެއްގެ މަޑުޖެހުމެއް އަންނާނެކަމަށް ލަފާކުރެވެއެވެ. ނަމަވެސް ރިސޯޓް ހެދުމަށް ގިނަރަށްތަކެއް ދޫކުރެވިފައިވުމާއި އަދި ގިނަ ރަށްރަށް ހެދުމަށް ދީފައިވާ މުއްދަތު ހަމަވަމުންދާތީ ރިސޯޓްތައް ހެދުމުގެ މަސައްކަތް 2011 ވަނަ އަހަރު ފެށޭނެކަމަށް ލަފާކުރެވެއެވެ.
13. **ސަރުކާރުގެ އޮފީސްތަކުން ދޭ ޚިދުމަތްތަކުގެ ފީ:** 2010 ވަނަ އަހަރާއި އަޅާބަލާއިރު 2011 ވަނަ އަހަރު ލިބޭ އާމްދަނީ 41 އިންސައްތަ މަދުވާނެކަމަށް ލަފާކުރެވެއެވެ. ޓީ.ވީ.އެމް އަދި އައި.ޖީ.އެމް.އެޗް ކޯޕަރޭޓް އުސޫލުން ހިންގުމަށް ނިންމާ، މިކަން ތަންފީޒުކުރެވިފައިވާތީ، އެތަންތަނަށް ޚިދުމަތުގެ ފީގެ ގޮތުގައި ލިބޭނެ އާމްދަނީ، 2011 ވަނަ އަހަރަށް ލަފާކުރެވިފައިވާ އާމްދަނީގައި ހިމަނާފައެއް ނުވާނެއެވެ.
14. ޖޫރިމަނާގެ ގޮތުގައި ލިބޭ އާމްދަނީ 2010 ވަނަ އަހަރާއި އަޅާބަލާއިރު 2011 ވަނަ އަހަރު 32 އިންސައްތަ މަދުވާނެކަމަށް ލަފާކުރެވެއެވެ. ޖޫރިމަނާގެ ގޮތުގައި 2010 ވަނަ އަހަރު ލިބިފައިވާ އާމްދަނީގެ ބޮޑު ބަޔަކީ ރިސޯޓް ތަކުގެ ކުލި ނުދެއްކުމުގެ ސަބަބުން ކުރެވިފައިވާ ޖޫރިމަނާއެވެ. ނަމަވެސް ޖެނުއަރީ 2011 އިން ފެށިގެން ރިސޯޓް ތަކުގެ ކުއްޔަށް ގެނެސްފައިވާ ބަދަލުގެ ސަބަބުން ކުލީގެ ޖޫރިމަނާގެ ގޮތުގައި ލިބޭ އާމްދަނީ މަދުވާނެކަމަށް ލަފާކުރެވެއެވެ. އަދި ވޯކް ވިސާގެ ޖޫރިމަނާވެސް 2011 ވަނަ އަހަރު މަދުވާނެކަމަށް ލަފާކުރެވެއެވެ.
15. އެކިއެކި ގޮތްގޮތުން ސަރުކާރަށް ލިބޭ އާމްދަނީ 2010 ވަނަ އަހަރު އިތުރުވެފައިވަނީ ބަޖެޓް ރިފަންޑް މިފީކޯޑުގައި ހިމަނާފައިވާތީއެވެ. ނަމަވެސް 2011 ވަނަ އަހަރަށް ލަފާކޮށްފައިވާ އާމްދަނީގައި ބަޖެޓް ރިފަންޑް ހިމަނާފައެއް ނުވާނެއެވެ.

6.3 ދައުލަތުގެ ލޯނު ޕޯރޓްފޯލިއޯގެ ޚުލާސާ



6.4 ބެލެންސް އޮފް ޕޭމަންޓްސް ސަމަރީ ޓޭބަލް





1. މިކަރުދާހުގައި މެދުރާސްތާގެ ބަޖެޓު އޮނިގަނޑު ތައްޔާރުކުރެވިފައި ވަނީ އިންޓަރނޭޝަނަލް މަނިޓަރީ ފަންޑުގެ ގަވަރމަންޓް ފައިނޭންސް ސްޓެޓިސްޓިކްސް ފޯމެޓާއި އެއްގޮތަށެވެ. ވުމާއިއެކު، ބަޖެޓު މަޢުލޫމާތު (1) ގައި ހިމެނޭ އަދަދުތަކާއި މިތާވަލުގައި ހިމެނޭ އަދަދުތައް ތަފާތުވާނެއެވެ. [↑](#footnote-ref-1)
2. މިކަރުދާހުގައި މެދުރާސްތާގެ ބަޖެޓު އޮނިގަނޑު ތައްޔާރުކުރެވިފައި މިވަނީ އިންޓަރނޭޝަނަލް މަނިޓަރީ ފަންޑުގެ ގަވަރމަންޓް ފައިނޭންސް ސްޓެޓިސްޓިކްސް ފޯމެޓާއި އެއްގޮތަށެވެ. ވުމާއިއެކު، ބަޖެޓު މަޢުލޫމާތު (1) ގައި ހިމެނޭ އަދަދުތަކާއި މިތާވަލުގައި ހިމެނޭ އަދަދުތައް ތަފާތުވާނެއެވެ. [↑](#footnote-ref-2)